qundao/data-zh-poetry huggingface dataset:
陶學士醉寫風光好·牧羊關
作者：戴善甫
朝代：元

俺夫主為驛吏身姓張。（陶谷雲）元來是驛吏的妻子。你是那裡人氏？（正旦唱）生長在雨浙蘇杭。（陶谷雲）如今你丈夫那裡去了？（正旦唱）怎想他半路里情絕，他從那二年前身喪。（陶谷雲）小娘子怎生在此住坐？（正旦唱）妾身見如今獨自個持著服孝。（陶谷雲）你多大年紀持服來。（正旦唱）我從二十六上守孤孀。（陶谷雲）敢問小娘，為何這早晚對月吟詩？（正旦雲）我自釋悶而已，那裡是詩。（唱）我也則詩句內題秋景，月明中燒夜香。
陶學士醉寫風光好·石榴花
作者：戴善甫
朝代：元

他從去年宣命下京師，韓太守接著時。他則是冷丁丁清耿耿並無私，軒昂氣志，捻斷吟髭。妾身向筵前過盞無遷次，他麵皮上刮下冰澌。那妖嬈樂妓勤伏侍，他一件件盡推辭。
陶學士醉寫風光好·耍孩兒
作者：戴善甫
朝代：元

枉了我一年獨守冰霜志，指望你封妻廕子。我並不想東風賣笑倚門時，畢羅了採筆題詩。再不向泥金扇底歌新曲，日玉堂前舞柘枝。我自離了鶯花市，無半星兒點汙，一打兒瑕疵。
陶學士醉寫風光好·賀新郎
作者：戴善甫
朝代：元

他去那無人處獨步也氣昂昂。這公則是闊論高談，那裡知淺斟低唱。我這裡潛身軀迸定臉凝睛望：端的是風清月朗，可甚麼軟玉溫香。（陶谷望北斗頂禮做笑科，雲）月色團圓也。（正旦唱）他這般更深離館舍，夜靜步迴廊。（陶谷吟詩云）月中桂子宜攀折，苑內凡花不耐看。（正旦唱）我猜他莫不勞魂役夢胡思想。（陶谷雲）魏武帝有詩曰："月明星稀，烏鵲南飛。繞樹三匝，無枝可依。"看來正是小官。（正旦唱）原來他望天瞻北斗，卻不肯和月待西廂。（雲）梅香，我燒罷香回去，對此月色，口占一詩。（念科，雲）"隔窗疏雨送秋聲，夜夜愁人睡不成。遇此良宵多感慨，清風明月又關情。"（陶谷雲）原來有人在柳陰深處吟詩。我過去看咱。（正旦雲）梅香，咱回去來。（陶谷雲）小娘子勿罪。（正旦拜科）（陶谷雲）一個好女子也。小娘子高姓，誰氏之家，因甚在此官舍之中？（正旦唱）。
陶學士醉寫風光好·賺煞
作者：戴善甫
朝代：元

幾時捱得酒筵闌，官員散，恨不得目下天昏日晚。唬的那舞女歌兒似受戰汗，難施逞樂藝熟閒。（韓熙載雲）弱蘭，則要你小心在意者。（正旦唱）這其間，春意相關，放著滿眼芳菲縱心兒揀。爭奈這尋芳人意懶，嬉遊的心慢。哎！不是個惜花人休想肯憑欄。（眾隨下）。
陶學士醉寫風光好·迎仙客
作者：戴善甫
朝代：元

我心恐恐入內門，戰兢兢步階址，這裡錯行了眼前輕是死。如今我也上丹墀，朝帝子。我暗暗地冷笑孜孜，兀良抵多少長亭畔迎宣使。（做見科，雲）大王叩頭。（錢王雲）你是秦弱蘭，當初怎生認的陸學士來？（正旦雲）大王聽妾身慢說一遍。（唱）。
陶學士醉寫風光好·醉中天
作者：戴善甫
朝代：元

他教莫把瑤箏按，只許鳳簫閒。他道是何用霓裳翠袖彎，更休撒紅牙板。不教放筵前過盞，幾時得酒闌人散？直恁般見不得歌舞吹彈。（韓熙載雲）俗語云：座上若有一點紅，斗筲之器盛千鍾。座上若無油木梳，烹龍炮鳳總成虛。弱蘭與學士遞一杯。（正旦把盞科）（陶谷怒雲）潑賤人靠後，小官一生不吃婦人手內飲食。（韓熙載雲）學士飲一杯，怕做甚麼？豈不聞將酒勸人，終無惡意。何怒之有？學士也與他接談，略抬眼重他一看波。直恁般的，弱蘭遞酒。（正旦遞酒科）（陶谷雲）靠後！小官乃孔門弟子，放鄭聲，遠佞人。鄭聲淫，佞人殆。小官平生目不視邪色，耳不聽淫聲。太守何故三回五次，侮弄小官，是何道理？（正旦唱）。
陶學士醉寫風光好·醉春風
作者：戴善甫
朝代：元

我則想學士寄音書，卻早是錢王傳令旨。他全然不知俺至誠心，消不得半張兒紙，紙。到今日如今，見時相見，是誰不是。
陶學士醉寫風光好·金盞兒
作者：戴善甫
朝代：元

他不把話頭攀，唬的我毛骨寒，戰兢兢把不住臺和盞。我這裡承歡奉喜兩三番。太守見我退後來早臺意怒，學士見我向前去早噁心煩。好教我左右沒是處，來往做人難。
陶學士醉寫風光好·金盞兒
作者：戴善甫
朝代：元

我這裡覷容顏，待迫攀。嗨！暢好是冷丁丁沉默默無情漢。則見那冬凌霜雪都堆在兩眉間，恰便似額顱上掛著紫塞，鼻凹裡倘著藍關。可知道秀才雙臉冷，宰相五更寒。
陶學士醉寫風光好·隔尾
作者：戴善甫
朝代：元

我則道他喜居苦志顏回巷，卻元來愛近多情宋玉牆。這搭兒廝敘的言問那停當。想昨日在坐上，那些兒勢況，苫眼鋪眉盡都是謊。
陶學士醉寫風光好·鬥鵪鶉
作者：戴善甫
朝代：元

他見不的妙舞宮腰，聽不的俺清歌皓齒。（錢王雲）他席間怎生髮怒來？（正旦唱）他袖拂了金盃，手推開玉卮。（錢王雲）後來又怎生看上你來？（正旦唱）妾向館驛裡別妝個美貌姿。俺兩個相見時，則他那舊性全無。共妾身新婚燕爾。
陶學士醉寫風光好·鮑老作
作者：戴善甫
朝代：元

則見他人叢裡疊撲著個幽。
陶學士醉寫風光好·黃鐘煞
作者：戴善甫
朝代：元

你可休"一春魚雁無音信"，卻教我"千里關山勞夢魂。"我和你兩情調兩意肯，這諧合有氣分。我覷了暗地哂，全不見沒事狠，綢繆處直恁親，臨相別也懷恨。若還家獨門身，被兒底少溫存，怕不想舊日人，要圓成要尋問，則這續斷鸞膠語句兒真，便是我錦片前程敢可也盼的準。（下）。
句
作者：戴天锡
朝代：元

乘閒为我吊李白，醉卧江边不复醒。当时锦袍照绿水，今日孤坟秋草生。当时超逸真绝伦，皎如玉龙上天门。朝驰峻坂飞疋练，暮浴深渊浮素云。四蹄饱踏咸阳月，满身犹带燕山雪。祇愁玄雾閟雄姿，未许清尘污汗血。去年别尔雁南征，今年迎尔春水生。我心思尔如江水，回波相续无穷已。君如鸿雁早惊霜，方逐长风度千里。
天马图歌
作者：戴天锡
朝代：元
体裁：乐府曲辞

月支天马难再得，谁向君家貌真迹。骏毛皎洁骨月匀，騄駬骅骝敢同色。当时超逸真绝伦，矫如玉龙下天门。朝驰峻坂飞匹练，暮浴深渊浮赤云。四蹄饱踏咸阳月，满身犹带燕山雪。只恐元雾閟神姿，未许清尘污汗血。飘然却立精神聚，想见落笔惊风雨。他年开匣君勿惊，照室神光夜飞去。
怀牧心
作者：戴天锡
朝代：元
体裁：古风

风流年少今安在，江头驻马空相待。暮鸦千点落西陵，归帆一片生东海。去年别尔雁南征，今年迎尔春水生。我心思尔如春水，回波相续无穷巳。君如鸿雁早惊霜，方逐长风度千里。归来满地生芳草，相期走马西门道。大堤日出佳气浓，飞絮游丝满晴昊。如渑之酒倾玉壶，下马共饮休踌躇。文章似尔绝代无，不须更草封禅书，但愿长醉黄公垆。
次韵王理得往昔行
作者：戴天锡
朝代：元

美人昔爱唱伊州，少年未解人间愁。五侯系马春日暮，白云绕梁花满楼。同游星散乐难得，重逢却怪旁人识。花随尘土暗芳菲，凤闭樊笼摧羽翼。不须感旧为凄然，梦境悲欢能几年？君看古来歌舞地，梁园金谷成荒田。
题高尚书夜山图
作者：戴天锡
朝代：元
体裁：古风

风露百尺楼，湖海两奇士。山空宵月满，寥落非城市。明明浙河西，宛宛豪素里。德人与天游，恢廓应如此。
咏鸢飞鱼跃亭残句
作者：戴希文
朝代：元

西郭云连沙树晚，前池风荐水花凉。
送方外
作者：戴希文
朝代：元

悤悤方外友，弱冠往蓬莱。剑挂双龙去，书传只鹤回。云深丹药老，春静碧桃开。闲里披图看，双眸厌俗埃。
丁酉除夕效陶体
作者：戴良
朝代：元
体裁：古风

亹亹冬春易，悠悠时运倾。一岁只今宵，胡能不心惊。我观寰宇内，谁非爱其生。其生竟几何，倏忽已颓龄。长风向夕起，寒雪没前庭。绿竹且就压，众草岂复青。万事尽如是，何须动中情。儿女方在侧，樽酒亦既盈。今我不为乐，后此欲何成。笑歌东轩下，且遂陶性灵。
出游联句
作者：戴良
朝代：元
体裁：古风

杪秋划澄霁，游思跃然动。林飙迅而清，川气漾不滃。宿期淩沆瀣，晨集侵瞈矇。趋程指悠邈，屏务遗倥偬。兴挟康乐高，志激孟贲勇。笔床黄帽赍，茶灶苍头捧。放棹闯鹢飞，扬帆接鹓�。始循并县山，寻憩横江陇。午分鱼食踪，暮合龙阜踵。谷烟披幕纱，阶月踏流汞。投院誇旧知，开筵乐新奉。宵嫌坠露繁，曙觉堆岚重。塔访汤师铭，窆谒先公冢。綵岩何嶪岌，雨徵何巃嵷。崖寺步蜿蜒，江槛萦螮蝀。蓝水碧可通，蜀山青忽拥。门羡登龙荣，席矜烹鹤宠。话离忆沈沦，语迹愧荒茸。缨緌已骈集，刀佩亦鞸琫。既观朱扉盛，复瞰清泉涌。两涧耳边来，双峰眉际耸。虞宅址空存，袁墓木已拱。委蛇讶客閒，丛脞笑僧冗。金绳憩宿倦，石林动新竦。大著孕璞玉，贤孙耀圭珙。德迈东家丘，义压吾邦勇。坚留马就絷，强别囚脱拲。竟忘漏艇危，直溯夜潮汹。满覆侔器敧，颠蹶同驾覂。二贤首腾踔，小子继跳踊。江阔水翻翻，云黑天朦朦。甫济胆固慑，决去心益愯。孰书拯溺勋，谁息扶惫�。迹离魑魅惊，身出蛟鼍恐。叩门气始振，即馆语犹恟。儒服渐林立，宾墀竟川壅。争看麟一角，共誉龟五总。吐辞超鲍谢，刮智驾晁董。舫斋窥曩楹，兰室睇今栱。困僮屏屡触，醉侣酒频□。屈伸付蚨蠖，聚散等蠛蠓。归情荡跃鳞，别思眇抽蛹。笔耕期已驶，诗债事尤氄。云庄充昔聩，云林跛初尰。唐生竟神骇，沈子亦听悚。画轴卷入檐，书册收贮笼。磬折向苍茫，矢跃超濛澒。仰视云畔鸢，去逐烟中鹲。到家跳夜厖，入室响寒蛬。后会知何时，余发已种种。
吴集贤新堂诗
作者：戴良
朝代：元
体裁：四言诗

毖彼吴溪，浦水出焉。水绕山回，笃生俊贤。俊贤之生，时维吴公。自北自南，有声沨沨。其声谓何，隆以爵位。谁其媲之，超群逸类。我公曰归，有赫其光。曾是故庐，闇然弗章。公曰吁哉，我胡止居。来我工师，我村于溪。爰作新堂，新堂孔侐。其桷庭庭，其楹植植。乃辟我寝，我寝既安。乃立我门，我门有闲。我轩我庑，亦曼且硕。羌何敏哉，曾不留役。公作斯堂，左山右池。山有集鸟，池有跳鱼。公登斯堂，以燕父老。有笙喤喤，有鼓考考。公居斯堂，黄发其缤。有子有孙，从之如云。公曰其徕，尔我孙子。其听我言，以久此宇。昔视我庐，榱骞栋堕。今其轮奂，岂不在我。救之度之，启之辟之。何幽不朗，何废不治。尔承我志，曰象此堂。小可为杙，大可为梁。毋揠尔本，毋拜尔枝。苟成尔材，大小具宜。众领公诲，莫不改容。孰是后人，而弗率从。哙哙斯堂，德以为基。搆之以功，百世可知。匪功靡成，匪德曷致。小子作歌，以诏来裔。
和陶渊明饮酒二十首·其十一
作者：戴良
朝代：元
体裁：古风

陶翁种五柳，萧散本天真。刘生荷一锸，似亦返其淳。步兵哭涂穷，诗思日以新。子云草《太玄》，亦复赋《剧秦》。四士今何在，贤愚同一尘。当时不痛饮，为事亦徒勤。我生百代下，颇与四士亲。遥遥涉其涯，敛然一问津。但惧翻醉墨，污此衣与巾。君其恕狂谬，我岂独醒人。
对菊联句
作者：戴良
朝代：元
体裁：古风

翡翠剪秋叶，金琼镂寒英。骈枝竞戢戢，植干纷亭亭。逞芳固的皪，斗媚益晶荧。幽姿匪人造，逸态谅天成。傍芽萌庶孽，乳萼孕怀绷。螫虎缩逗翳，瘁蚝枯梮茎。迟倩飙阵飒，疾役雷辊輷。挐楹互杂沓，跂槛递纷争。秋荣恣�婐，春粲失嫈嫇。莹夺鹅肪腻，飞攘鸥毳轻。韵冽帖疏穴，迹秘慰羁伧。魏书奉延辅，郦水滋甘馨。缔芳笑兰友，论雅傲梅兄。摵摵感馀铩，采采怜孤撑。谱之已百品，咏之复千名。或繁若朝弁，或洁若蓝瑛。或密若飘霰，或粲若罗星。或赴若辐辏，或屹若峨屏。或散若豋豆，或聚若辎軿。或润若璜佩，或丽若金籯。或鲜如鹭振，或悴如鲂赪。或斥如仆隶，或积如云仍。或翩如春蝶，或熠如宵萤。或偃如膂伛，或昂如气盈。或扬如袂举，或侧如杯倾。或盛喜若笑，或哀忧若酲。或即阶陛立，或俱盆盎升。或侪处士逸，或俪节妇贞。或翔疑孔翥，或峙讶鸾停。或诧天姥巧，或觇地媪灵。朝采有元亮，夕餐有屈平。用酬我嘉节，来践尔佳盟。饾容交错饤，卮许逡巡行。摘鲜盛梨栗，倾浊饶醁醽。起酬足蹂躏，坐咽腹膨脝。陆味萃南品，海腥极东烹。已畅一朝乐，复哦千古情。句奇媲荦确，韵古铿韶韺。驰骤门接武，格斗掀鏖兵。味辛姜桂性，语险魈魅惊。惧敌迹屡屏，慑败眼频瞠。籍湜走且踬，郊岛弛复狞。尊卑异川岳，清浊分渭泾。遐思时踸胃，凝睇靡瞤睛。顾惭驽骀力，莫抗骐骥衡。四美已云具，二难亦既并。愁去踰激矢，欢来剧抽絣。即此成放旷，何用困拘儜。永缉婀娜佩，庶濯尘垢缨。
平饶信诗
作者：戴良
朝代：元
体裁：四言诗

皇奋厥武，于蔡于徐。彼凶卒迷，敢抗天诛。王旅啴啴，怒若虓虎。是迅是跃，以夷丑虏。寇乃败逃，自鄂而饶。而信而衢，奔腾叫譊。惟时我公，出次于东。既祷既祃，驷马庞庞。群帅请命，于皇之训。踣彼顽嚣，宥此惠顺。载纡金节，载砺雕戈。龙盾虎旗，皇威是荷。进次于衢，寇凶莫逞。既克三邑，彼卒大窘。遂偪信城，信城猖猖。有不能守，复据以江。公曰尔师，勿徐勿亟。四军并作，谁其汝克。或败其腹，或披其枝。大袒而前，不见刀锯。寇穷辄走，溃其群丑。刃不缠腰，红不帕首。公曰其追，殄灭是期。卒刌乃肉，血手淋漓。凡变之始，众或附起。剪厥渠魁，下人罔治。皇有恩言，我是用宣。单车朝出，降幡暮悬。螟螣已除，稂莠亦斥。式广德心，以奠乡国。孰饥孰寒，孰呻而叹。孰病不治，我惟汝安。乃留乃处，乃彻我土。匪逸其居，王师之所。皇谓我公，尔其克艰。釐尔宝带，用旌尔贤。公拜稽首，天子明圣。公拜稽首，皇袭宠命。信饶既清，蔡徐亦宁。惕威狃德，我武用成。太平之期，谁实致之。天祚我皇，命公是毗。公其归相，为时硕辅。亿万斯年，无敢予侮。
往山洞
作者：戴良
朝代：元
体裁：古风

既停九龙策，沥醑礼前贤。复寻三洞蹊，秉玉朝群仙。群仙去绵邈，遗迹费采甄。标峰绚霞外，裂窦綵云间。旁听流活活，俯瞰深渊渊。脊曲骇初入，膝阻艰屡迁。躧迥方蠖伸，缘隅乃猴牵。冥行路易失，前�火频然。倾壁见斜倚，危室睹孤圆。穴杳石如透，潭空海疑连。涉深怯龙跃，出险怵途悭。纡徐度虚隙，恍惚脱重泉。仆御矜乍往，朋徒庆生还。夙志爱游役，芳时屡徂愆。流光忽我迈，践胜及兹年。栖息固有期，迟暮复何言。二皇倘可值，颓龄庶能延。
感怀八首·其五
作者：戴良
朝代：元
体裁：古风

时秋救边急，喧呼闻点兵。荒城接沙漠，群马尽嘶鸣。荷戟者谁子，赢粮将远征。借问何所之，天骄窥汉城。西奔丁零塞，北走单于庭。穷冬冰雪交，殊方不可行。骨肉两决绝，悲极哭无声。怯卒当劲虏，投鱼饫长鲸。已分沙场死，暴骨无完形。驱车舍之去，不忍听此声。圣人御宇内，早使太阶平。
春辉堂诗·其一
作者：戴良
朝代：元
体裁：四言诗

春日载迟，有耀其辉。彼居之子，永念庭闱。篑土之孝，泰山之慈。欲报之德，中心慊而。
春辉堂诗·其三
作者：戴良
朝代：元
体裁：四言诗

嗷嗷林乌，鸣我堂阴。我岂不如，怀此好音。好音克怀，实劳我心。爰有萱草，言树之襟。
春辉堂诗·其二
作者：戴良
朝代：元
体裁：四言诗

何以写心，聿构斯堂。有酒有酒，载崇于觞。尔肴其洁，尔膳其香。不有慈亲，云何以康。
次韵春雪禁体
作者：戴良
朝代：元
体裁：古风

孙生读书光映檐，杨公涤笔色摇碗。岂知今日物象新，总向三春堆积满。著地都将委琐藏，拂池尽把瑕玼涴。直愁芝菌埋没平，讵惜松篁摧挫短。杂梅既无北使折，穿杨那有东风管。千逵晓滑乍羞明，万瓦夜寒仍待伴。村村掩土蛰迷户，处处压林巢覆卵。集迟固为入坎深，消早岂缘侵座暖。世事已如鸿印爪，我生方类鹿行疃。卧庐正慕焦寝安，扫径却嗟袁路断。何人无事杖堪寻，谁家有酒门可款？皓首书生自局束，紫髯参军每萧散。方晨致命许降临，未午催诗戒迟缓。徐君可是常胜家，白战先陈汉庭袒。《阳春》一曲古难和，冻笔阁来敢辞懒。
游山至叶仲容家饮散因为醉歌
作者：戴良
朝代：元
体裁：古风

石林古村郁深窈，几处楼居插晴昊。主人喜我携客来，隔屋频呼酒家保。老来厌受樊笼束，十日山行恣幽讨。世间万事良可知，一杯且此开怀抱。座中高士毛云庄，满腹诗才斗葩藻。自从偕我林壑游，得句几回惊绝倒。况逢地主亦善诗，时出新篇慰枯槁。安得思如刘沈辈，席上同吟醉歌好。窗萦月练爱宵迟，楼度日车嫌曙早。众宾固尽新知乐，贱子独怀心慅慅。有家远在越水东，数口漂流千里道。身心已同风撼木，寿命何殊露垂草。柴桑未返彭泽翁，同谷空悲杜陵老。好�涧水添酒杯，尽把閒愁醉中扫。
游湖上诸山
作者：戴良
朝代：元
体裁：古风

澄湖总地德，连山雄宇县。岚气川上浮，林影波中见。东临带吴会，北拒衿楚甸。上峙岫如复，下亘水成练。参差窥粉堞，出没露丹殿。宏丽迈前闻，游观踰昔践。君侯挺奇兴，轩盖此追衍。云随朱旆扬，路绕赪霞转。五药芳可采，三芝秀堪搴。升高望已骋，即卑趣仍展。愿言谢羁缠，久兹事攀援。结网政未能，临渊亦徒羡。
甲辰元日对雪联句
作者：戴良
朝代：元
体裁：五言排律

三冬不作雪，元日乃飞花。殆似呈丰兆，还如献岁华。晓梅同璀璨，冻蝶斗交加。叠径如拖练，旋空若搅车。随风疏复密，杂霰整还斜。葩借云为叶，光疑月在沙。迷汀难辨鹭，著柳易分鸦。咏絮应输韫，吟车欲过叉。寒将椒酒敌，莹比塞酥嘉。刻画天呈巧，铺张地掩瑕。早朝光映笏，暝猎势漫罝。后腊宁非瑞，先春益自誇。拂林微见蕊，缀草浅窥芽。煖促庭猊化，阳催瓦雀呀。土融偏润麦，水活最便茶。不雨檐常滴，当阴砌或遮。诗成灯屡剪，坐久鼓频挝。路滑妨回骑，城严畏奏笳。岁寒同在旅，春至倍思家。此日堪乘兴，归舟向若耶。
秦镜歌
作者：戴良
朝代：元
体裁：古风

玉之荣，石之英，光莹岂若秋金精。秋金之精铸镜成，良工锡以银华名。银华颜色如霜雪，携向秦宫叹奇绝。珊瑚台上吐菱花，玳瑁匣中生明月。夜筹已竭晓筹终，宫女对之难为容。云鬟被首黛渝色，我貌如心不堪饰。早知鉴心如鉴貌，汉兵敢犯咸阳道。咸阳汉殿空中立，秦镜团团昼飞入，至今鬼母夜深泣。
芳桥宴集分韵得两字
作者：戴良
朝代：元
体裁：古风

昔思整去装，今愿憩徂两。顾兹世路艰，愈叹日车往。达人豁繁忧，美景恣欢赏。座有朋簪合，庭多宾佩响。摘萸新贮囊，采菊细擎掌。时物已内酬，客心仍外奖。信美终异乡，虽乐非故党。何时息风波，一苇泛河广。
过营丘
作者：戴良
朝代：元
体裁：古风

营丘古齐国，绵历几千春。轨路偶经从，延瞰一悲辛。郛郭尽阡陌，濠湟半烟云。旦摇禾黍实，暮走狐兔群。陵迟世祀忽，变换民居新。庙寝想馀基，文物忆前人。在昔商政熄，于时周德闻。圣贤相际会，文武共经纶。太公扶大业，伯夷守其仁。首阳遗节义，东海爵功勋。功勋谁独久，节义两同湮。物理有感触，长叹回吾轮。
题兰溪东峰亭
作者：戴良
朝代：元
体裁：古风

昔余驻兰阴，颇得溪山趣。日上东峰亭，遥望水东注。别去曾几何，重来已迟暮。一时同游者，大半发垂素。亦或卧空坟，翳彼梅花树。因之念所思，倚阑聊四顾。安知游目时，翻是伤心处。咄兹露电身，谁似金石固？此生总满百，会合能几度。独有溪上山，年年只如故。
题盘隐轩
作者：戴良
朝代：元
体裁：古风

曲蹊缭深碧，回涧澄遥清。谁知慈水上，亦有盘谷名。慕巢屏世喧，等李薄时荣。仿像中原路，迢遰太行行。轩居俨映蔚，甍栋歘峥嵘。暑槛停绿树，夕阶飘素英。一翁临暮齿，二胤当弱龄。秫醑报初熟，瓢斝自同倾。厌厌简素展，寂寂尘事冥。窥鸟感归翼，观鱼悟潜形。既已惬时物，亦复谐友生。琴书许交错，辞翰俾纵横。老我记曾游，遥途阻重征。溪山寄幽梦，林堂留恨情。可随东浦月，流光到君庭。
题顾氏长江图
作者：戴良
朝代：元
体裁：古风

天下几人画山水，虎头子孙世莫比。何年写此《长江图》，多少江山归笔底。巴陵三峡天所开，远势似向岷峨来。洞庭潇湘仅毫末，楚客湘君安在哉！江上一朝风雨急，老我曾来踏舟立。鼓枻既闻潭畔吟，抱琴复听竹间泣。别来几日世已非，忽此披图忆曩时。早知避地多处所，肯逐红尘千里归。林下一夫巾屦似，亦有舟人与渔子。能添野老烟波里，便与同生复同死。
题顾氏长江图
作者：戴良
朝代：元
体裁：诗

天下几人画山水，虎头子孙世莫比。
何年写此《长江图》，多少江山归笔底。
巴陵三峡天所开，远势似向岷峨来。
洞庭潇湘仅毫末，楚客湘君安在哉？江上一朝风雨急，老
我曾来踏舟立。
鼓枻既闻潭畔吟，抱琴复听竹间泣。
别来几日世已非，忽此披图忆曩时。
早知避地多处所，昔逐红尘千里归。
林下一夫巾屦似，亦有舟人与渔子。
能添野老烟波里，便与同生复同死。
送廉使傅公
作者：戴芳
朝代：元
体裁：七言律诗

持节江东又四年，一襟风月浩无边。神驰华岳三千里，身到长安尺五天。客路黄花明白发，别筵绿醑照金船。从兹早慰苍生望，便合为霖复旧毡。
丙申元日
作者：房皞
朝代：元

三十八年过，星星白发多。干戈犹浩荡，踪迹转蹉跎。世事堪长叹，吾生付短歌。江湖从此逝，烟雨一渔蓑。
卖剑行赠韦汉臣
作者：房皞
朝代：元

沧海波未澄，无人斩长鲸。韦郎三尺玉，匣中鸣不平。蛟龙一出雷雨随，翕忽变化清四夷。可惜有才不见用，青天白日将何为？酒酣起舞抱剑哭，肃肃悲风动茅屋。不如南山学种田，自古青萍换黄犊。
和杨叔能之字韵
作者：房皞
朝代：元

遭乱重相见，宽心不用悲。江山佳丽地，人物太平时。白蚁千家酒，黄花九日诗。鹿门不可隐，吾道欲安之。
哭杨叔能
作者：房皞
朝代：元

仰看飞鸿俯看鳞，讣来不觉泪沾巾。风尘末路尤多难，山泽癯儒只合贫。乱后有谁收恨骨，眼前无复见斯人。襄阳旧隐依然在，花落空庭冷淡春。
寄呈岳阳诸友
作者：房皞
朝代：元
体裁：古风

禀性太褊率，不受尘事触。自小远市廛，僻居在岩谷。人间嗜好心，舍书百不欲。一饱更奚求，箪瓢随分足。失脚堕世路，缠纠若徽纆。人以官为荣，我以官为辱。平生喜高洁，为官近卑俗。平生喜旷达，为官窘边幅。平生喜疏散，为官贵圆熟。平生喜忠鲠，为官多谄曲。浇漓当此时，古道那可复。鹪鹩巢一木，偃鼠饮满腹。谁能朱门中，区区丐粱肉。折腰趋下风，不厌解印速。青山唤我归，早晚谢羁束。一尊石上酒，浩歌对松菊。
寄呈岳阳诸友
作者：房皞
朝代：元

禀性太褊率，不受尘事触。自小远市廛，僻居在岩谷。人间嗜好心，舍书百不欲。一饱更奚求，箪瓢随分足。失脚堕世路，缠纠若徽纆。人以官为荣，我以官为辱。平生喜高洁，为官近卑俗。平生喜旷达，为官窘边幅。平生喜疏散，为官贵圆熟。平生喜忠鲠，为官多谄曲。浇漓当此时，古道那可复。鹪鹩巢一木，偃鼠饮满腹。谁能朱门中？区区丐粱肉。折腰趋下风，不厌解印速。青山唤我归，早晚谢羁束。一尊石上酒，浩歌对松菊。
寄段诚之
作者：房皞
朝代：元
体裁：七言律诗

咫尺春风三十三，不如归卧旧烟岚。浮云富贵吾何慕，陋巷箪瓢分所甘。多语数穷深可戒，虚名无用不宜贪。寥寥孔学今千载，赖有斯人可共谈。
寄王文炳
作者：房皞
朝代：元

爱客孔文举，能诗陆士衡。十年求识面，千里饱闻名。郁郁芝兰秀，萧萧风露清。几时樽酒畔，容我话平生。
庆王鼎玉生子
作者：房皞
朝代：元

魏侯照乘珠，卞氏连城玉。此物岂易得，君家贮满屋。平生积德深，天锡以多福。熊罴入梦频，不待封人祝。长者已雄伟，幼者更清淑。指日看骞腾，谁为犀角秃。愿君剩买书，学语便教读。斯文久不振，六经要再续。人生宇宙间，百岁一瞬速。美恶暂时休，何者为荣辱。且引昔宁馨，绕院种松菊。陶潜归去来，有子万事足。
忆新墙刘德渊
作者：房皞
朝代：元

云烟杳霭水微茫，何处青山是岳阳。白发满头空自老，黄尘两脚为谁忙？同盟鄂渚言犹在，偕隐庐峰兴未忘。近有倦游诗数首，西风吹不到新墙。
思隐
作者：房皞
朝代：元

得个黄牛学种田，盖间茅屋傍林泉。情知老去无多日，且向閒中过几年。诎道诎身俱是辱，爱诗爱酒总名仙。世间百物还须买，不信青山也要钱。
戊子
作者：房皞
朝代：元
体裁：七言律诗

万事人间已饱谙，一身犹自客天南。行非杨秉三无惑，性似嵇康七不堪。俗学为名多外饰，圣人养德贵中含。有时静坐深思省，三十年前总是惭。
春日观菜
作者：房皞
朝代：元

手种芜菁欲疗饥，春来颇怪发生迟。东风贪长新桃李，未有功夫到菜畦。
次前韵寄王升卿
作者：房皞
朝代：元

谷口人家十二三，家家窗户得晴岚。千章云木秀而野，一脉流泉清且甘。徇俗到头终是病，耽书自古不名贪。作诗为问东溪友，樽酒何时惬笑谈。
江上行
作者：房皞
朝代：元

浮云澹澹心悠悠，杖藜来作江边游。商人打鼓催行舟，洪波不断东南流。木叶潇潇荆楚秋，劝君休上王粲楼，日落沧江增暮愁。
秋夜
作者：房皞
朝代：元

百计求安未得安，此心须在鬓彫残。漫漫长夜浑无睡，蟋蟀堂深秋雨寒。
自遣二首
作者：房皞
朝代：元

几见秋风几见春，一愁未已一愁新。閒中点检平生事，唯有清贫不负人。瓮面浮香处处春，任他时事百端新。自知野鹿山麋相，不足麒麟阁上人。
自遣二首·其一
作者：房皞
朝代：元

几见秋风几见春，一愁未已一愁新。閒中点检平生事，唯有清贫不负人。
自遣二首·其二
作者：房皞
朝代：元

瓮面浮香处处春，任他时事百端新。自知野鹿山麋相，不足麒麟阁上人。
读杜诗三首
作者：房皞
朝代：元

后学为诗务斗奇，诗家奇病最难医。欲知子美高人处，只把寻常话做诗。穹礴冥搜枉费功，天然一语自然工。况兼诗是穷人物，好句多生感慨中。千里奔驰蜀道难，草堂宾主罄交欢。怒冠三挂帘钩上，谁谓将军礼数宽。
读杜诗三首·其一
作者：房皞
朝代：元

后学为诗务斗奇，诗家奇病最难医。欲知子美高人处，只把寻常话做诗。
读杜诗三首·其三
作者：房皞
朝代：元

千里奔驰蜀道难，草堂宾主罄交欢。怒冠三挂帘钩上，谁谓将军礼数宽。
读杜诗三首·其二
作者：房皞
朝代：元

穹礴冥搜枉费功，天然一语自然工。况兼诗是穷人物，好句多生感慨中。
贫家女
作者：房皞
朝代：元

贫家女，德性温柔寡言语。终年辛苦不下机，身上却无丝一缕。倡家女儿百不会，只向人前卖娇态。绣裀端坐青楼中，银烛荧煌照珠翠。书言福善与祸淫，未必天工有此心。盗蹠长年颜子夭，古来颠倒非独今。高处是昆崙，低处是东溟。昆崙推不倒，东海填不平，物之不齐物之情。贫女莫羡倡女荣，不义富贵浮云轻。持身但如冰雪清，德耀荆钗有令名。
赠赵山甫
作者：房皞
朝代：元

寇盗连年剧猬毛，一身无处可奔逃。陈平自合西归汉，诸葛焉能北事曹。嗟我命兼才共薄，仰君名与德俱高。几时一笑沧浪畔，右手持杯左手螯。
辛卯生朝呈郭周卿段复之
作者：房皞
朝代：元
体裁：七言律诗

瓮面醯鸡积有年，近来雾豁见全天。出言最忌谈人恶，入德尤宜去自贤。回也屡空趋圣域，参乎一唯得心传。佛岐老径虽高绝，不及中庸道坦然。
辛巳巴东元日
作者：房皞
朝代：元

旧日逢春喜，而今怕见春。红尘长路客，残病老夫身。政拙难书考，家贫只累人。自怜头上发，更比去年新。
送李正甫九日韵
作者：房皞
朝代：元

论著哀时总可哀，不如且放笑颜开。留连风月凭诗句，管领江山有酒杯。我欲处身如此处，君言裁恨若为裁？从今但有钱三百，相约高楼尽醉回。
送王升卿
作者：房皞
朝代：元

伤哉船子峰头月，昨夜团团今夜缺。月华犹自不长圆，人生安得无离别。世上忧端千万许，惟有别离心最苦。卢川春晚送君行，落花为我啼红雨。四海纷纷尚戎马，我曹只合归林下。如椽大笔今无用，日课新诗自陶写。嵩阳佳处如罨画，浮可渔兮田可稼。我欲从君觅隐居，却恐山灵嫌俗驾。
题吕仙亭
作者：房皞
朝代：元

岳阳城南吕公洞，道人见客无迎送。事少方知日月长，身閒未觉功名重。竹影松阴生午凉，山色湖光设朝供。高吟下视世间人，几人不在黄粱梦。
题张信之见山堂
作者：房皞
朝代：元

自古朝市人，罕与山相会。山岂欲远人，人自与山背。张侯创新居，正在阛阓内。何以得青山，坐上日相对。胸中有丘壑，眼前无障碍。人物既萧散，山不问内外。晚来天气佳，收目入清快。乾坤无一尘，草木有多态。千里好风来，几缕残霞在。拄笏当此时，未觉功名大。
题张济之胜览轩
作者：房皞
朝代：元

谁言山色可忘忧，谁道澄江销客愁？试倚阑干西北望，浮云依旧暗神州。
菩萨蛮·鞦韆
作者：拜住
朝代：元
体裁：词

红绳画板柔荑指。东风燕子双双起。誇俊与争高。更将裙系牢。牙床和困睡。一任金钗坠。推枕起来迟。纱窗月上时。
溪山春晚
作者：拜帖穆尔
朝代：元
体裁：七言律诗

兴来无事上幽亭，雨过郊园一片春。路失前山云气重，帆收远浦客舟停。笛笙野馆二三曲，灯烛林坰四五星。坐久不堪闻杜宇，东风吹我酒初醒。
西湖竹枝词
作者：掌机沙
朝代：元

南北峰头春色多，湖山堂下来棹歌。美人荡桨过湖去，小雨细寒生绿波。
三月三日奉陪宪使程公游麻原第三谷宴藏书山房白云楼
作者：揭傒斯
朝代：元

明公富暇豫，胜日怀登临。蹀躞骢马行，窈窕幽人心。悬崖响晴雨，奔流濯春阴。云门转绝壑，画桥贯长林。拂石慨往运，闻钟知古音。耆松有百围，突嶂踰万寻。小憩钓鱼台，聿瞻华子岑。扪萝入缥缈，侧径临萧森。上有百尺楼，下有孤猿吟。初筵俯层巅，微风荡危襟。笑语定忘我，觥筹浩难任。岂不念永留，惘然归思深。
不寐呈何太虚
作者：揭傒斯
朝代：元

隙月斜依壁，窗风细著人。飘零知命晚，牢落梦家频。断雁何曾定，鸣鸡不肯晨。何郎诗句好，万里独相亲。
临川女
作者：揭傒斯
朝代：元

我本朱氏女，住在临川城。家世事赵氏，业惟食农耕。五岁父乃死，天复令我盲。莫知朝与昏，所依母与兄。母兄日困穷，何以资我身。一朝闻密言，与盲出东门。阿母送我出，阿兄抱我行。不见所向途，但闻风雨声。行行五里馀，忽有呼兄名。兄乃弃我走，客前抚我言。我与赵世亲，复与汝居邻。闻汝即赴死，扶服到河滨。我身尽沾濡，不复知我身。汝但与我归，养汝不记年。涔涔遵旋路，咽咽还入城。城中尽惊问，戚促不能言。望门唤易衣，恐我身致患。再呼我母来，汝勿忧饥寒。汝但与盲居，保汝母女全。我母为之泣，我邻为之叹。喜我生来归，疑我能再明。况得与母居，不异吾父存。我今已十三，温饱两无营。我母幸康强，不知兄何行。我母本慈爱，我兄亦艰勤。所驱病与贫，遂使移中情。当日不知死，今日岂料生。我死何足憾，我生何足荣。所恨天地生，不如主翁仁。谁能为此德，娄公名起莘。
云锦溪棹歌·其五
作者：揭傒斯
朝代：元
体裁：乐府曲辞

挹仙亭下薛公桥，纷纷抵暮更连朝。惟有桥西杨与柳，无情长系木兰桡。
云锦溪棹歌·其四
作者：揭傒斯
朝代：元
体裁：乐府曲辞

宫前梨浦白茫茫，岸上人家不似墙。能到此中还有几，行人莫厌棹歌长。
云锦溪棹歌五首
作者：揭傒斯
朝代：元

云锦溪中云锦鲜，好在高秋八月天。西蜀锦江那得似，西湖绿水更须怜。才过浮石是蓝溪，溪上青山高复低。山中泉是溪中水，寻源直到华山西。蓝溪南去到蓝洲，水底崭崭石不流。回望朱宫云雾里，白云深处更高楼。挹仙亭下薛公桥，纷纷抵暮更连朝。唯有桥西杨与柳，无情长系木兰桡。溪上层层云锦山，垂杨尽处是龙滩。不是孤舟来逆上，何人知道世途难。
云锦溪棹歌五首·其一
作者：揭傒斯
朝代：元
体裁：乐府曲辞

云锦溪中云锦鲜，好在高秋八月天。西蜀锦江那得似，西湖绿水更须怜。
云锦溪棹歌五首·其三
作者：揭傒斯
朝代：元
体裁：乐府曲辞

蓝溪南去到蓝洲，水底崭崭石不流。回望朱宫云雾里，白云深处更高楼。
云锦溪棹歌五首·其二
作者：揭傒斯
朝代：元
体裁：乐府曲辞

才过浮石是蓝溪，溪上青山高复低。山中泉是溪中水，寻源直到华山西。
云锦溪棹歌五首·其五
作者：揭傒斯
朝代：元
体裁：乐府曲辞

溪上层层云锦山，垂杨尽处是龙滩。不是孤舟来逆上，何人知道世途难。
云锦溪棹歌五首·其四
作者：揭傒斯
朝代：元

挹仙亭下薛公桥，纷纷抵暮更连朝。唯有桥西杨与柳，无情长系木兰桡。
京城閒居杂言四首
作者：揭傒斯
朝代：元

朝从猎城南，暮从猎城北。白马喻飞翰，轻裘如膏泽。尘起知兽骇，风高验鸟疾。只箭落双鹙，千金出俄刻。归来拜恩宠，乐饮过一石。僮奴增意气，宾客改颜色。常恐文法士，轻薄多瑕擿。高门临广衢，秋风上荆棘。朔土高且厚，民生劲而彊。榆柳虽弱质，生植益繁昌。桃李大于拳，枣栗充糇粮。谁谓苦寒地，百物莫得伤。青青云梦竹，宿昔傲雪霜。移植于此庭，不如芥与杨。竹性岂有改，由来非本乡。眇眇寒门士，客游燕蓟城。上无公卿故，下无旧友朋。裘褐不自蔽，藿食空营营。四顾灾沴馀，但闻号哭声。日负道德懿，敢怀轩冕荣。节食慎所欲，聊以厚我生。高步览九州，谁独无与亲。同室不相喻，矧彼途路人。诱诎更驱迫，巧诈日眩真。共美为善乐，莫知与善邻。未足保厥躬，已谓贻子孙。一言易为义，一恩易为仁。世无鲁东叟，何以慰心神。
京城閒居杂言四首·其一
作者：揭傒斯
朝代：元

朝从猎城南，暮从猎城北。白马喻飞翰，轻裘如膏泽。尘起知兽骇，风高验鸟疾。只箭落双鹙，千金出俄刻。归来拜恩宠，乐饮过一石。僮奴增意气，宾客改颜色。常恐文法士，轻薄多瑕擿。高门临广衢，秋风上荆棘。
京城閒居杂言四首·其三
作者：揭傒斯
朝代：元

眇眇寒门士，客游燕蓟城。上无公卿故，下无旧友朋。裘褐不自蔽，藿食空营营。四顾灾沴馀，但闻号哭声。日负道德懿，敢怀轩冕荣。节食慎所欲，聊以厚我生。
京城閒居杂言四首·其二
作者：揭傒斯
朝代：元

朔土高且厚，民生劲而彊。榆柳虽弱质，生植益繁昌。桃李大于拳，枣栗充糇粮。谁谓苦寒地，百物莫得伤。青青云梦竹，宿昔傲雪霜。移植于此庭，不如芥与杨。竹性岂有改，由来非本乡。
京城閒居杂言四首·其四
作者：揭傒斯
朝代：元

高步览九州，谁独无与亲。同室不相喻，矧彼途路人。诱诎更驱迫，巧诈日眩真。共美为善乐，莫知与善邻。未足保厥躬，已谓贻子孙。一言易为义，一恩易为仁。世无鲁东叟，何以慰心神。
以事暂如武昌发临川
作者：揭傒斯
朝代：元

江转欲无路，山回忽似围。客程秋共远，物色晚多疑。稍稍沙鸥集，匆匆野树稀。武昌今夜梦，定有故人知。
何郎失镜词
作者：揭傒斯
朝代：元

团团如月不曾亏，家人亲置枕中时。朝朝将正头上帻，时时携镊鬓边丝。古文宛转何人造，失来始觉今难讨。街头不直半缗钱，古铜终较今铜好。向人不敢再三寻，客里空疑同舍心。万里相随一朝别，夜夜还瞻天上月。
入秦淮和曾编修
作者：揭傒斯
朝代：元
体裁：七言律诗

秦淮江上送飞鸿，秦淮水流西复东。六朝人物巳寂寞，万古云山空叠重。明日还沽采石酒，昨朝犹听广陵钟。人生不似寒潮水，去去来来有定踪。
出三洪峡
作者：揭傒斯
朝代：元

积水群山里，行舟乱石间。地偏疑隔世，峡怒欲藏关。独鸟啼深树，斜阳下急滩。千忧逢一快，未觉此生孱。
刘承旨父大司徒邢国公庆九十应制
作者：揭傒斯
朝代：元
体裁：七言排律

圣主尊贤遂及亲，邢公盛事更无伦。身跻九帙瞳方碧，貌过耆年鬓未银。鸠杖乍颁宁畏噎，龙章荐拜欲忘身。上公建土山河富，光禄分壶雨露频。析木天清云五色，梁园花发月重轮。三宫宠锡惊殊数，四座称觞半老臣。瑞锦斓斑迎化日，兼金条脱照芳春。素烟冉冉晴熏上，白雪泠泠艳曲新。先世勋庸归琬琰，名家父子映冠绅。三槐巳验移居日，五柳翻如寄傲人。涧底桃花曾阅世，枕中鸿宝自颐神。词臣欲继庄生作，才薄何堪论大椿。
初至京师和答友人病中见示
作者：揭傒斯
朝代：元

志士轻离别，贫贱事多违。秋风车马中，故人高卧时。远客江南至，尘土满素衣。既申离合情，中多劳苦辞。欢笑未几何，感叹已乘之。欲及田里事，复愁疾疢滋。亹亹流景迁，榆柳各变衰。偃息寄一室，朝夕终在兹。委运复何言，人生信可疑。我独何为者，日出暮来归。
别武昌
作者：揭傒斯
朝代：元

欲归常恨迟，将行反愁遽。残年念骨肉，久客多亲故。伫立望江波，江波正东注。
十月十八日夜南郊斋宿梦先帝召见便殿手赐橘花一枝有感而作
作者：揭傒斯
朝代：元

泪尽乌号不可攀，传宣忽降白云间。天华拜舞君王赐，梦断斋庐月满坛。
南康夜泊闻庐阜钟声
作者：揭傒斯
朝代：元

庐山三百寺，何处扣层云。宿鸟月中起，归人湖上闻。入空应更迥，近瀑正难分。遥想诸僧定，香炉上夕熏。
去妇词
作者：揭傒斯
朝代：元

轻合鲜义终，苟容非礼遇。远结万里㛰，多为才名误。始与君结好，不知君有妇。有女嫁他人，俱怀托迟暮。青青墙下草，生死墙下路。娟娟道傍花，零落无处所。女子失其身，何以保贞素。既乖百年意，百年谁能度。对镜空悲唶，中心良难诉。浮萍难为托，一木无两附。弃旧属新欢，新欢渐成故。宁当中路折，莫被他人去。宁老阿母傍，不受他人妒。腾身出房间，两绝无复顾。岂愿嫁他人，甘心西山树。
去妇词
作者：揭傒斯
朝代：元
体裁：古风

轻合鲜义终，苟容非礼遇。远结万里婚，多为才名误。始与君结好，不知君有妇。有女嫁他人，俱怀托迟暮。青青墙下草，生死墙下路。娟娟道傍花，零落无处所。女子失其身，何以保贞素。既乖百年意，百年谁能度。对镜空悲唶，中心良难诉。浮萍难为托，一木无两附。弃旧属新欢，新欢渐成故。宁当中路折，莫被他人去。宁老阿母傍，不受他人妒。腾身出房间，两绝无复顾。岂愿嫁他人，甘心西山树。
参禅图
作者：揭傒斯
朝代：元

两山从两禅，异代各谈玄。绝壁浮春树，空山响夜泉。共遗行住想，俱断去来缘。此日开图画，焚香亦爽然。
史馆独坐
作者：揭傒斯
朝代：元

地夐天逾近，风高午尚寒。虚庭松子落，攲槛菊花乾。抚卷俱千古，忧时有万端。寂寥麟父笔，才薄欲辞官。
吴子高悼亡归岳阳
作者：揭傒斯
朝代：元

都门落叶满，游子去京畿。忍听《离鸾操》，遥逐秋鸿飞。愁霜晓入镜，泪雨夕沾衣。烟树黄河岸，风帆采石矶。平沙回渺漫，寒雨暧熹微。客心閒转切，乡书近却稀。梦闻儿女泣，行将僮仆依。窃慕漆园放，谁云潘岳非？乘涛惯不险，回江望若围。武昌未易到，更向岳阳归。
周待制致乐堂诗
作者：揭傒斯
朝代：元
体裁：四言诗

有堂渠渠，在番之区。维周寿母，式燕以娱。渠渠有堂，在番之阳。维周寿母，式燕以康。斯堂何有，有兰有芷。垂佩蕊蕊，维周之子。斯堂何有，有兰有荪。垂佩申申，维周之孙。曰烝曰尝，孔时且具。维甘维旨，承于寿母。母曰宁只，福禄凝只。升斯堂只，我心平只。母曰嘉只，福禄遐只。升斯堂只，我心和只。
和傅与砺
作者：揭傒斯
朝代：元

近日何多念，频年不肯还。河流无故道，春色是他山。棐几看云凭，衡门罢月关。无情寒与暑，偏解铸衰颜。
和张太一秋兴二首
作者：揭傒斯
朝代：元

蓬莱宫阙赤回阑，龙虎神君禹步宽。朝咽日华当食谷，夜迎天仗识鸣銮。露飞仙掌金茎冻，月满玄都玉佩寒。遥想西斋清似水，吟诗听到漏声残。太行遥接帝王州，西北连山际海稠。鹤下静依仙馆夕，雁啼高挟塞垣秋。侧身天地浑如寄，偷眼风云总是浮。应笑白头京国里，长年百虑更千忧。
和张太一秋兴二首·其一
作者：揭傒斯
朝代：元

蓬莱宫阙赤回阑，龙虎神君禹步宽。朝咽日华当食谷，夜迎天仗识鸣銮。露飞仙掌金茎冻，月满玄都玉佩寒。遥想西斋清似水，吟诗听到漏声残。
和张太一秋兴二首·其二
作者：揭傒斯
朝代：元

太行遥接帝王州，西北连山际海稠。鹤下静依仙馆夕，雁啼高挟塞垣秋。侧身天地浑如寄，偷眼风云总是浮。应笑白头京国里，长年百虑更千忧。
和欧阳南阳月夜思二首
作者：揭傒斯
朝代：元

月出照中园，邻家犹未眠。不嫌风露冷，看到树阴圆。天清照逾近，夜久月将远。墙东双白杨，秋声隔窗满。
和欧阳南阳月夜思二首·其一
作者：揭傒斯
朝代：元
体裁：五言绝句

月出照中园，邻家犹未眠。不嫌风露冷，看到树阴圆。
和欧阳南阳月夜思二首·其二
作者：揭傒斯
朝代：元

天清照逾近，夜久月将远。墙东双白杨，秋声隔窗满。
喜赵顺昌官满来归
作者：揭傒斯
朝代：元

七载卑栖邑，孤标浩荡中。去时惟自信，归日几人同。平世难为泽，高人不计功。黄河万里道，洗楫待春风。
夏五月武昌舟中触目
作者：揭傒斯
朝代：元
体裁：古风

两髯背立鸣双橹，短蓑开合沧江雨。青山如龙入云去，白发何人并沙语。船头放歌船尾和，篷上雨鸣篷下坐。推篷不省是何乡，但见双双白鸥过。
大信晚泊呈舟中诸公
作者：揭傒斯
朝代：元

千家杨柳江当门，东梁西梁两岸蹲。连樯大舰集日昏，摐金伐鼓海上闻。小江更出采石后，前人立功后人守。大信花，采石酒，陌上相逢莫回首。
大明殿退朝和周待制
作者：揭傒斯
朝代：元
体裁：七言律诗

巍巍道德拱羲皇，济济威仪陋汉光。日射龙文宫女扇，风传鸡舌侍臣香。中霄景气浮双阙，下界欢谣动八荒。词馆小臣何以报，皇图圣寿共天长。
大饥行
作者：揭傒斯
朝代：元
体裁：古风

去年旱毁才五六，今年家家食无粟。高囷大廪闭不开，朝为骨肉暮成哭。官虽差官遍里闾，贪廉异政致泽殊。公家赈粟粟有数，安得尽及乡民居。前日杀人南山下，昨日开仓山北舍。捐躯弃命不复论，获者如囚走如赦。豪家不仁诚可罪，民主稔恶何由悔。
大驾既还独候驿传未得和陈真人见示
作者：揭傒斯
朝代：元

供奉关山远，淹留日月长。乡书迷楚越，邻笛乱伊凉。秋水流成字，晴云去作行。寸心悬帐殿，应似雁随阳。
太和山
作者：揭傒斯
朝代：元
体裁：七言律诗

太子岩吞狮子峰，洞深雷响半虚空。黑龙去作人间雨，白鹤来栖涧上松。日吐金芒朝五老，烟横玉带绕三公。七星旗展飙轮降，时有天香下九重。
奉仝柯博士甘内掾下直赋
作者：揭傒斯
朝代：元
体裁：古风

暮出阊阖门，解鞍坐前庭。泠泠草露白，华月隔林生。蟋蟀奋哀响，鸿雁流遗声。常恐芳景晏，不知寒节并。万物肃将敛，孤怀徒自盈。捉襟激长谣，凄泊谅难徵。
奉送全平章赴江西
作者：揭傒斯
朝代：元

圣主恩南土，明公起集贤。直期凋瘵后，共致太平年。金虎分符重，文龙赐服鲜。权纲兼将相，标格近神仙。天地三江外，星辰北极边。丹心齐出处，素志在陶甄。请述江南事，都非大德前。但徼扶弱美，竟坐抑强偏。无复同忧乐，徒令舞智权。平畴吹渤澥，暗室伏戈鋋。贪暴明相训，忠良默自怜。民心随日坏，世态与时迁。况复兵饥接，仍闻病疠缠。诛求殊未已，蟊贼转相挻。若拟宽忧顾，先须解倒悬。久饥宁择食，多病但求痊。一语堪惩劝，微机足转旋。已知平似水，更道直于弦。遥想闻公至，浑如望岁然。九重天上别，百丈雾中牵。日月明金节，山河入画船。四方初息马，五月正鸣蝉。丰乐田多黍，生香泺有莲。岱宗标鲁地，庐岳压湖天。水怪收崩浪，山灵扫瘴烟。欢呼麟凤出，踊跃吏民先。笳鼓趋雄镇，旌旗覆广川。下车和气应，袖手颂声延。膏雨侵淮甸，仁风扇海壖。忠贞真世笃，调燮有家传。赤子皆同体，苍生且息肩。龚黄须警策，方召在蕃宣。
女儿浦歌二首
作者：揭傒斯
朝代：元

女儿浦前湖水流，女儿浦前过湖舟。湖中日日多风浪，湖边人人还白头。大孤山前女儿湾，大孤山下浪如山。山前日日风和雨，山下舟船自往还。
女儿浦歌二首·其一
作者：揭傒斯
朝代：元

女儿浦前湖水流，女儿浦前过湖舟。湖中日日多风浪，湖边人人还白头。
女儿浦歌二首·其二
作者：揭傒斯
朝代：元

大孤山前女儿湾，大孤山下浪如山。山前日日风和雨，山下舟船自往还。
婺源州判官赴调京师授饶州路乐平州同知致仕拜命而卒归葬庐山
作者：揭傒斯
朝代：元

南从江汉北幽燕，生死相知二十年。空有明恩容致政，更无馀景待归田。六丁愁辟还乡路，五老催迎上水船。遥想生平宦游处，祗将遗爱向人传。
孔林图诗
作者：揭傒斯
朝代：元

峨峨尼山，蔽于鲁邦。笃生圣人，维民之纲。尼山之下，有洙有泗。有蔚孔林，在泗之涘。维彼圣人，教之诱之。凡厥有民，则而效之。维彼圣人，覆之载之。凡厥有民，敬而爱之。既诵其言，亦被其服。孰秣其马？于林之侧。既诵其言，亦履其武。孰秣其马？于林之下。六辔既同，周侯之东。荐之侑之，圣人之宫。其音洋洋，其趋跄跄。其临皇皇，圣人允臧。商氏图之，式昭其敬。载瞻载思，罔不由圣。
孤雌行为郾城节妇作
作者：揭傒斯
朝代：元
体裁：乐府曲辞

有鸟有鸟，雌雄相追，哺雏未饱鸣且飞。雏未长，雄乃死，子亦随，朝朝暮暮惟孤雌。长林广野风日美，步步不敢离故栖。燕雀掠飏差复池，回身侧脑递相欺。谁怜孤雌心，到死终不移。更有许州郾城徐氏母，一生抱恨守空闺。
宿宝应
作者：揭傒斯
朝代：元
体裁：五言律诗

此县经过数，中年慨感憎。系舟喧夕浪，闻笛暗寒灯。时俗随同异，文章任爱憎。平生江海意，一一赖良朋。
宿梁安峡梦故室有感时还盱江
作者：揭傒斯
朝代：元

梁安峡里杜鹃啼，绝壁苍苍北斗低。云气倒连山影合，石棱斜斗浪声齐。南风尽日迎归客，落月空江梦故妻。一室十人分数郡，百年几处候晨鸡。
寄题信州德元观何真人林园长春亭
作者：揭傒斯
朝代：元

长春亭榭倚云开，百里湖山入座来。流水绕阶时自照，好花如幄手亲栽。青云每指寻真路，白发频登望母台。六月神龙起潭井，人间几处待风雷。
寄题傅尊师兄弟所作宁寿道院
作者：揭傒斯
朝代：元

钟荣之山千万峰，琵琶麈湖相叠重。两翁入谷起台殿，半夜空山闻鼓钟。猛虎如逢涧边石，飞龙却是云间松。《黄庭》书罢人难见，《鸿宝》披残手自封。度壑采芝随鹿迹，登厓望日蹑云踪。已知尘世惟堪笑，不是神人定少逢。辟谷有方桃更美，围棋无地橘相容。但馀一念封人祝，未与人间万事慵。
寄题傅氏吾一斋
作者：揭傒斯
朝代：元

众流俱到海，万籁各还虚。寂寞空山里，高斋独掩书。
寄题冯掾东皋园亭
作者：揭傒斯
朝代：元

时雨散繁绿，绪风满平原。兴言慕君子，退食在丘园。出应当世务，入咏幽人言。池流淡无声，畦蔬蔚葱芊。高林丽阳景，群山若浮烟。好鸟应候鸣，新音和且闲。时与文士俱，逍遥农圃春。理远自知简，情忘可避喧。庶云保贞和，岁暮委周旋。
寄题冯掾东皋园亭
作者：揭傒斯
朝代：元

时雨散繁绿，绪风满平原。兴言慕君子，退食在丘园。出应当世务，入咏幽人言。池流澹无声，畦蔬蔚葱芊。高林丽阳景，群山若浮烟。好鸟应候鸣，新音和且閒。时与文士俱，消摇农圃春。理达自知简，情忘可避喧。庶云保贞和，岁暮委周旋。
寄题太子文学张希孟凝云石
作者：揭傒斯
朝代：元

闻说张文学，家藏石一拳。断痕分浅黛，古色乱轻烟。润想犹怀玉，幽疑欲迸泉。应从少梅得，宿昔满桑田。
寄题张齐公庙
作者：揭傒斯
朝代：元

东安猛将张齐公，十八夺父军囚中。至元召募起亡命，父子南伐收奇功。酒酣一跃马上立，拔剑四顾奔雷风。十年转战江汉上，万里直挽安南弓。乾清坤夷四海一，勋在旂常心帝室。身封万户传子孙，誓不偷生污天秩。天下丰盛大德年，天子明圣宰相贤。小臣刘深射功利，上疏自荐能开边。鬼方寡妇号八百，嫂叔操戈自争国。刘深一言取大官，远帅官军陵险阨。五溪运粮数万家，哭声震动湖南北。发徒开道径折节，既勤其民大求索。斗量金珠谷量马，溪壑之欲安可塞。此时张公亦在行，捐躯力谏皆莫克。折节薄险伏四起，刘深夜遁张公死。鸟飞不度山川愁，坐看英雄化为鬼。乃知自古守边鄙，大忌邀功贵宁敉。张公庙食东海头，刘深枭首蛮烟里。张公世为忠孝门，刘深万年秽青史。两家同死不同心，试与题诗作臣轨。
寄题括苍王氏东野二亭 其一 耕雨
作者：揭傒斯
朝代：元
体裁：古风

时雨布嘉泽，群物尽欣豫。晨兴集僮仆，东野从所务。鴶鵴应候鸣，鹂黄翔高树。众草萋以出，流潦被行路。黾勉勤微躬，宁复当世虑。羲农不我待，沮溺谐所慕。食力随齐民，常恐负空素。眷言徇兹道，卒此年岁暮。
寄题括苍王氏东野二亭 其二 心远
作者：揭傒斯
朝代：元
体裁：古风

穷居岂予志，无营得长閒。翳翳三亩宅，顾乐彼南山。灌木何苍苍，云鸟相往还。已绝婴世念，况接仁里欢。但愿黍稌登，春酒恒慰颜。羲和缓其辔，万物悠然安。
寄题武宽则湖山堂
作者：揭傒斯
朝代：元

祝融九千七百丈，六月飞霜洒洞庭。攸舆学者武宽则，石鼓斋中穷六经。气横潇湘波浪白，思入嵩华烟云青。四千馀里到京国，倒插五色凤凰翎。河西猛将今太尉，一见握手坐广庭。立呼爱子俾受业，岂独汝学我亦听。猿肩虎头日侍侧，长刀大剑罗青荧。动陈忠义破肝胆，众目睒䁑开心扃。丈夫乖遇岂偶尔，纵不我听我则宁。嗟予官冷材力薄，每辱奇俊哀竛竮。天晴风静辄过我，如病得瘥醉得醒。不为湖山劳梦寐，不为富贵疲心形。始知卓识出天性，岂彼狗苟蝇营营。方今夔皋满廊庙，洪恩屡降无滥刑。长材用世何不可，大夫列卿如拾萤。君如得位立行志，慎勿学我空星星。我今老矣何所称，白云深谷寒烟汀。
寄题武宽则湖山堂
作者：揭傒斯
朝代：元
体裁：古风

祝融九千七百丈，六月飞霜洒洞庭。攸舆学者武宽则，石鼓斋中穷六经。气横潇湘波浪白，思入嵩华烟云青。四千馀里到京国，倒插五色凤凰翎。河西猛将今太尉，一见握手坐广庭。立呼爱子俾受业，岂独汝学我亦听。猿肩虎头日侍侧，长刀大剑罗青荧。动陈忠义破肝胆，众目睒眻开心扃。丈夫乖遇岂偶尔，纵不我听我则宁。嗟予官冷材力薄，每辱奇俊哀竛竮。天晴风静辄过我，如病得瘥醉得醒。不为湖山劳梦寐，不为富贵疲心形。始知卓识出天性，岂彼狗苟蝇营营。方今夔皋满廊庙，洪恩屡降无滥刑。长材用世何不可，大夫列卿如拾萤。君如得位立行志，慎勿学我空星星。我今老矣何所称，白云深谷寒烟汀。
寄题永丰刘氏暖翠亭
作者：揭傒斯
朝代：元

孤亭万竹中，危坐自生风。近与山光合，遥连野气通。鸟啼深不见，泉响静偏聪。束帛休相污，先生道未穷。鸡山俯鹫溪，亭子画堂西。流水茭蒲合，阳林竹树齐。耕桑烟外集，宾客雨中携。万事俱尘土，诗成手自题。
寄题永丰刘氏暖翠亭·其一
作者：揭傒斯
朝代：元

孤亭万竹中，危坐自生风。近与山光合，遥连野气通。鸟啼深不见，泉响静偏聪。束帛休相污，先生道未穷。
寄题永丰刘氏暖翠亭·其二
作者：揭傒斯
朝代：元

鸡山俯鹫溪，亭子画堂西。流水茭蒲合，阳林竹树齐。耕桑烟外集，宾客雨中携。万事俱尘土，诗成手自题。
寄题胡氏园趣亭
作者：揭傒斯
朝代：元
体裁：五言律诗

日与世情远，学人聊治生。畦蔬多品类，树果各生成。野老过偏数，山禽近不惊。诗书吾所好，农圃也须明。
寒夜作
作者：揭傒斯
朝代：元

疏星冻霜空，流月湿林薄。虚馆人不眠，时闻一叶落。
寻舍弟将至东牟宿野店
作者：揭傒斯
朝代：元

岁暮寻吾弟，山行两舍馀。入云攀磴道，落日返村墟。茅店溪边冷，松林石上疏。如逢武陵客，风景未应殊。
小孤山晓发和蔡思敬韵
作者：揭傒斯
朝代：元

日落霞明锦浪翻，厓倾石峭白云閒。乾坤上下雄孤柱，巴蜀东南壮此关。神物夜移风动地，仙舟晓渡月漫山。回瞻绝顶登临处，空翠溟濛杳霭间。
小孤山次韵
作者：揭傒斯
朝代：元

小孤山前一回盼，苍然始识孤山面。隔江叠嶂开翠屏，绝壁浮云飘素练。忆昔初蒙翰林聘，舣棹探奇不知倦。扪萝陟级至绝顶，目极神开气为变。大江东汇彭蠡来，昼夜崩腾奔海甸。笳鼓遥闻日月动，帆樯忽度乾坤转。舟人不识造物奇，但趣急趁南风便。早悟微官七载缚，底用区区厌贫贱。深窗冷壁守编摩，何异扬雄困雕篆。重来胜地岁云暮，短景催人疾于箭。天昏一火明山半，石底犹疑有雷电。彭郎矶下寒浪涌，坐客正说龙君传。人生可喜还可怜，世事堪违不堪恋。明朝匡庐复入眼，虽有此境何由羡。武城先生独好事，名山每恨游难遍。丰城客子无一钱，但当作诗乞如愿。
居庸行
作者：揭傒斯
朝代：元

昔望居庸南，今出居庸北。岩峦争吞吐，风水清且激。逶迤数千里，曲折殊未息。关门两向当天开，马如流水车如雷。荒鸡一鸣关吏起，列宿惨淡云徘徊。山盘盘，石圉圉，状如龙，势如虎。龙怒欲腾虎欲舞，太行剑戟犹如许。昔不容单车，今马列十伍。圣人有道关门开，关门开，千万古。
山庄晚立有怀舍侄沆督穫临川
作者：揭傒斯
朝代：元

蓛蓛黄桑叶，苍苍白竹峰。居人争野碓，归客背村钟。路暗缘溪湿，山寒著雾浓。阿咸收稻未，辛苦阙相从。
山水
作者：揭傒斯
朝代：元

野艇来无数，山桥度有三。寒云依古寺，落木带羸骖。回首重重变，幽寻处处堪。平生双眼力，江北复江南。
山水卷
作者：揭傒斯
朝代：元

稍稍云木动，蔼蔼烟峰乱。远浦引归桡，双崖临绝岸。方思隐沦客，欲结渔樵伴。水阔山更遥，幽期空汗漫。
山水卷
作者：揭傒斯
朝代：元

稍稍云水动，蔼蔼烟峰乱。远浦引归桡，双崖临绝岸。方思隐沦客，欲结渔樵伴。水阔山更遥，幽期空汗漫。
山水图
作者：揭傒斯
朝代：元

幽人无世事，高卧谢浮名。山崦晴时出，溪流尽处行。还闻有渔钓，相问扣柴荆。不扫门前路，莓苔满地生。
庐山
作者：揭傒斯
朝代：元

香炉峰色紫生烟，一入京华路杳然。云碓秋闲春药水，雨犁春卧种芝田。书凭海鹤来时寄，剑自潭蛟去后悬。忽报归期惊倦客，独淹微禄负中年。
庐山连尊师求真阳诗久诺而未作也一夕梦中得之因书以赠
作者：揭傒斯
朝代：元

稽天之浸不可灭，焦石之烈不可绝。香炉峰头按羽节，满山桃花满湖月。
廖氏皆春堂
作者：揭傒斯
朝代：元

时清日月明，心和寒暑平。东风扇万物，花间语流莺。农兴水泉动，蚕起桑柘荣。牛羊被原隰，鹿豕遍郊坰。少者击壤歌，老者鼓腹行。不知天壤间，何物异吾生。常愿天子圣，四海无苛征。夔龙满廊庙，箫韶歌九成。
归舟
作者：揭傒斯
朝代：元

汀洲春草遍，风雨独归时。大舸中流下，青山两岸移。鸦啼木郎庙，人祭水神祠。波浪争掀舞，艰难久自知。
待潮
作者：揭傒斯
朝代：元
体裁：七言绝句

扁舟夜阁寒沙际，欹枕待潮红日高。无数征帆背人去，海门何处水滔滔。
得程翰林扬州消息
作者：揭傒斯
朝代：元

皇明属休期，侧席伫贞良。游麟既集薮，鸣凤亦在冈。君子乘时兴，出饯何辉光。车马塞江介，笳鼓迎羽觞。时秋风雨交，四顾野茫茫。晨钲激中流，飞旆忽异方。蓄思遵旋轨，浮云纷北翔。道路閒邦畿，草木陨寒霜。晷影倏易流，悲来但徊徨。君怀经纶忧，予负疢疾妨。搴沈固异趣，情谊结中肠。居下众所夷，在贱谁不忘。宛缅广陵翰，胡独置我傍。郁悒增愁思，投袂睇莽苍。自顾匪茅茹，委质任空墙。渊渊贤达心，悢悢情内伤。
御书雪林二字赐赵中丞应制
作者：揭傒斯
朝代：元

圣主挥毫临秘阁，亲臣执法坐崇台。祥云五色从天下，彩凤双飞映日来。政欲清如林上雪，巳闻声奋地中雷。君臣千载明良会，咫尺薇垣接上台。
忆昨四首
作者：揭傒斯
朝代：元

天历年中秘阁开，授经新拜育群材。宫门待漏尝先到，讲席收书每后回。召试时蒙天语劳，分题不待侍臣催。满头白雪丹心在，太液池边只独来。宫草葱茸禁树齐，日趋延颢对凝晖。朝迎步辇花间立，暮送回銮柳下归。碧殿东浮苍巘合，金河北引玉泉肥。几回弘庆门前路，春气濛濛欲湿衣。己巳群儒映壁奎，端阳侍燕宝慈西。线分学士亲臣送，诗赐皇姑御手题。注酒含春瑶露重，承尘转午锦云低。日斜共出西门道，既醉犹能散马蹄。奎章分署隔窗纱，不断香风别殿花。留守日颁中赐果，宣徽月送上供茶。诸生讲罢仍番直，学士吟成每自誇。五载光阴如过客，九疑无处望重华。
忆昨四首·其一
作者：揭傒斯
朝代：元

天历年中秘阁开，授经新拜育群材。宫门待漏尝先到，讲席收书每后回。召试时蒙天语劳，分题不待侍臣催。满头白雪丹心在，太液池边只独来。
忆昨四首·其三
作者：揭傒斯
朝代：元

己巳群儒映壁奎，端阳侍燕宝慈西。线分学士亲臣送，诗赐皇姑御手题。注酒含春瑶露重，承尘转午锦云低。日斜共出西门道，既醉犹能散马蹄。
忆昨四首·其二
作者：揭傒斯
朝代：元

宫草葱茸禁树齐，日趋延颢对凝晖。朝迎步辇花间立，暮送回銮柳下归。碧殿东浮苍巘合，金河北引玉泉肥。几回弘庆门前路，春气濛濛欲湿衣。
忆昨四首·其四
作者：揭傒斯
朝代：元

奎章分署隔窗纱，不断香风别殿花。留守日颁中赐果，宣徽月送上供茶。诸生讲罢仍番直，学士吟成每自誇。五载光阴如过客，九疑无处望重华。
我我亭诗
作者：揭傒斯
朝代：元

我游于袁，于龙之干。有辟闲闲，有环言言。有构桓桓，维集之安。我居我处，我笑我语。有翼其所，而敢予侮。我植孔嘉，我构孔华。曾莫之迎，而莫我多。彼驰者子，亦孔劳矣。既我觏矣，亦莫我逑矣。嗟殷氏之老，犹弗桓是友。我不我友，将谁归咎。温温其和，浏浏其清。蔼蔼其芳，焕焕其明。嗟维古之人，尚或予听。
故中宪大夫岭北行省左右司郎中苏公志道哀诗
作者：揭傒斯
朝代：元

苏公廊庙姿，推择起为吏。论议动引经，举措必由义。惟时方大旱，谓咎在冤滞。决狱天乃雨，凶年化丰岁。流声满山西，宪府立罗致。慷慨平生怀，遂佐直指使。受命按边鄙，正色行使事。边臣既威服，使亦免颠踬。六曹收雄材，两府资远器。激昂天下事，往往见谋议。十载拘掾曹，弥年困文字。虽云富匡赞，岂足尽材艺。一命厕省僚，句稽得深弊。铨选班爵冗，出入钱谷细。并缘出多门，穿穴肆奸利。有如水上萍，驱去还复至。因风一披荡，暂得免蒙翳。再命主贼曹，持平独丕蔽。恒求情中实，动究法外意。功罪必诛赏，义恶俱惕厉。三命参宥密，令闻益昭晰。和林跨大漠，肇造此根柢。东际瀚海头，西控流沙裔。北穷阴山外，南掎两都势。连营列万里，仓庾千万计。镇以磐石宗，重以分省寄。忆昔大德末，成庙方厌世。桓桓忠献王，功大更多智。武德既践阼，宫阙始清閟。越邸矜微劳，宠极心乃异。国有社稷臣，谗乃惑聪睿。遂辍股肱任，往重藩屏系。有威如雷霆，有恩若元气。耕凿比中上，什伍相错置。士忘远戍苦，民见太平治。道路无拾遗，商旅毕怀惠。忠献一朝没，武皇亦遐弃。骎寻延祐中，权相擢天位。磨牙吮人血，掉尾恣狂猘。戕贼骨肉亲，迫逐见危坠。天人共震怒，降灾及兹地。大雪深丈馀，人马相枕毙。重为朝廷忧，夙夜靡宁志。除吏超五等，闻者尽惊避。苏公拜郎中，即日辞九陛。厚禄非所荣，高爵非所贵。彼民亦天民，安得皆坐视。兼程到官所，发廪急周济。死者何嗟及，存者再生遂。闾阎渐苏息，竭力补黥劓。飞书九重天，请为兵民备。募粟实塞下，慎勿惮劳费。天子赐问劳，名王致金币。至今赖长策，当时已多忌。如何方赐环，及国竟长逝。都人走相哭，行子为歔欷。崩腾朔风迅，惨淡浮云曳。苍松拔其根，黄鹄铩其翅。幸哉有令子，名已注简记。千秋常山下，豪杰一挥涕。
新安许氏兰秀轩
作者：揭傒斯
朝代：元

兰生兮深谷，漱流泉兮荫高木。绿叶兮披披，玉干兮紫蕤。植之于堂下，播芳馨兮菲菲。菲菲兮阳阳，思君子兮高堂。絙琴瑟兮会友，嘉殽苾兮荐芳。袭芳兮佩秀，宜君子兮多寿。
春日杂言
作者：揭傒斯
朝代：元

我有琅玕草，欲赠江东客。出门道路长，卷袂空叹息。灵苗世所尚，良士予所惜。神仙无千年，耿耿谁复识。
春日杂言二首
作者：揭傒斯
朝代：元

幂历杨柳枝，蒙茸春草齐。夭夭谁家妇，采桑临路岐。零露沾其裳，蛛丝卷其衣。树高身苦弱，蚕饥行复迟。辛苦事姑嫜，宿昔减容辉。见者皆叹息，此心知独谁。良人日暮至，醉问尔何为？五岁能读书，十岁能赋诗。十五事远游，三十无所为。既乖俯仰责，复为邻里欺。生计日已疏，世态多瑕疵。煌煌金张门，徒隶皆光辉。日晏宾客集，轩车如风驰。一笑掷千金，片言委黄泥。齐生独抱瑟，来往何逶迤。
春日杂言二首·其一
作者：揭傒斯
朝代：元

幂历杨柳枝，蒙茸春草齐。夭夭谁家妇，采桑临路岐。零露沾其裳，蛛丝卷其衣。树高身苦弱，蚕饥行复迟。辛苦事姑嫜，宿昔减容辉。见者皆叹息，此心知独谁。良人日暮至，醉问尔何为？
春日杂言二首·其二
作者：揭傒斯
朝代：元

五岁能读书，十岁能赋诗。十五事远游，三十无所为。既乖俯仰责，复为邻里欺。生计日已疏，世态多瑕疵。煌煌金张门，徒隶皆光辉。日晏宾客集，轩车如风驰。一笑掷千金，片言委黄泥。齐生独抱瑟，来往何逶迤。
春暮閒居寄城西程汉翁十五韵
作者：揭傒斯
朝代：元

迢迢层城阿，峨峨凤皇山。下有隐沦士，能为淮汉言。两日一寓音，五日一承颜。每谈经济事，恒及离乱间。言辞多忼忾，文字少凋残。不叹东逝川，但忆南山田。宁与无心游，不受众目怜。褰衣必峻崿，散步亦名园。舒卷信在襟，萧寂固所安。经春僒疾痗，抚时增懦孱。群书乱药裹，高卧掩荆关。蹇余属久要，朝诣常暮还。丑劣愧高情，焉知君所观。日出众鸟语，苍岑满楼端。申章写深谊，谫薄何由宣。
晓出顺城门有怀何太虚
作者：揭傒斯
朝代：元

步出城南门，怅望江南路。前日风雨中，故人从此去。
晓坐张先生朝阳轩
作者：揭傒斯
朝代：元

朝日照高树，幽人方启关。萧寥尘外事，风叶满窗间。
曹将军下槽马图
作者：揭傒斯
朝代：元

曹霸画马真是马，宛颈相摩槽枥下。卓荦权奇果如此，岂有世上无知者？朱丝不是凡马缰，天闲十二皆龙骧，曾从天子平四方。画图仿佛余骊黄，华山之阳春草长。
望岳
作者：揭傒斯
朝代：元

岱宗齐鲁间，万古统群山。日向夜中见，云从海外还。蓄灵深屏翰，空翠满河关。尽日临清霁，岩岩不可攀。
望葛市有怀故人卢子仪以附他舟不得上岸相见予往赴主一书院时卢实送予至长沙今经其里不一造门能无憾乎至樊口作
作者：揭傒斯
朝代：元

顺流无风江更急，岁暮归人浩难絷。所思只隔江上村，乱树参差不容入。忆昨扁舟溯云梦，触热千里能相送。我来怅望竟空还，一樽知是何年共。樊山苍苍赤壁暮，武昌对岸黄州路。连声大笑橹如飞，回头独送孤云去。
杂诗
作者：揭傒斯
朝代：元

青青孤生松，高出浮云中。下有嘉树林，上有万里风。俯视原上草，秀色何丰茸。自顾岂不高，独立难为容。常恐本根蠹，委此蒿与蓬。
杂诗二首寄彭通复
作者：揭傒斯
朝代：元

区区九州内，横从数千里。谁设山与河？愚者分表里。京师天下本，万国赴如水。珠犀从南来，狗马由西止。浩浩荆吴船，日夜行不已。生材无定所，一物孰非己。皇天仁且广，君道亦如此。我思古唐虞，当日谁共理。脉脉我所思，彭氏蹑遐踪。婉婉若处子，未曾出房栊。相望四千里，踰年阙相从。五月君寄书，九月达京中。我书欲报君，书到岁已穷。岂不怀缱绻，无由觌君容。参差天际云，缥缈乘朔风。羽翼不吾施，翩彼南飞鸿。君有高世行，我无适时功。天命人得违，出处谅非同。
杂诗二首寄彭通复·其一
作者：揭傒斯
朝代：元
体裁：古风

区区九州内，横从数千里。谁设山与河，愚者分表里。京师天下本，万国赴如水。珠犀从南来，狗马由西止。浩浩荆吴船，日夜行不已。生材无定所，一物孰非己。皇天仁且广，君道亦如此。我思古唐虞，当日谁共理。
杂诗二首寄彭通复·其一
作者：揭傒斯
朝代：元

区区九州内，横从数千里。谁设山与河？愚者分表里。京师天下本，万国赴如水。珠犀从南来，狗马由西止。浩浩荆吴船，日夜行不已。生材无定所，一物孰非己。皇天仁且广，君道亦如此。我思古唐虞，当日谁共理。
杂诗二首寄彭通复·其二
作者：揭傒斯
朝代：元

脉脉我所思，彭氏蹑遐踪。婉婉若处子，未曾出房栊。相望四千里，踰年阙相从。五月君寄书，九月达京中。我书欲报君，书到岁已穷。岂不怀缱绻，无由觌君容。参差天际云，缥缈乘朔风。羽翼不吾施，翩彼南飞鸿。君有高世行，我无适时功。天命人得违，出处谅非同。
李宫人琵琶引
作者：揭傒斯
朝代：元

茫茫青冢春风里，岁岁春风吹不起。传得琵琶马上声，古今只有王与李。李氏昔在至元中，少小辞家来入宫。一见世皇称艺绝，珠歌翠舞忽如空。君王岂为红颜惜，自是众人弹不得。玉觞为举乐乍停，一曲便觉千金直。广寒殿里月流辉，太液池头花发时。旧曲半存犹解谱，新声万变总相宜。三十六年如一日，长得君王赐颜色。形容渐改病相寻，独抱琵琶空叹息。兴圣宫中爱更深，承恩始得遂归心。时时尚被宫中召，强理琵琶弦上音。琵琶转调声转涩，堂上慈亲还伫立。回看旧赐满床头，落花飞絮春风急。
李将军歌一首送李天民赴邵武军口巡检
作者：揭傒斯
朝代：元

李将军，材且武，儒冠换得兜鍪去。身疑南极老人星，气食阴山雪毛虎。雕弧白马金仆姑，天地昂昂此丈夫。五十方为求盗使，人生何用苦诗书。寄言邵武诸官长，不是寻常一腐儒。
杨柳青谣
作者：揭傒斯
朝代：元

杨柳青青河水黄，河流两岸苇篱长。河东女嫁河西郎，河西烧烛河东光。日日相迎苇檐下，朝朝相送苇篱傍。河边病叟长回首，送儿北去还南走。昨日临清卖苇回，今日贩鱼桃花口。连年水旱更无蚕，丁力夫徭百不堪。惟有河边守坟墓，数株高树晓相参。
极高明亭
作者：揭傒斯
朝代：元
体裁：古风

太平最高峰，署亭更潇洒。但有日与月，昼夜绕檐下。
柏堂诗
作者：揭傒斯
朝代：元
体裁：四言诗

郁彼北堂，言树其柏。其柏嶷嶷，维木之特。柏之始生，于彼高陵。雨露其凝，金石其贞。柏之既成，凤臆鸾膺。言树斯庭，霜雪是凭。雪霜浩浩，其柏矫矫。有美君子，而弗偕老。其叶栾栾，其节桓桓。其居安安，永世式观。我堂既构，我柏既茂。天锡眉寿，保艾尔后。
桂林歌赠胡秀才
作者：揭傒斯
朝代：元

远望兮桂林，郁苍苍兮窈深。去无路兮来不期，美君子兮劳我心。皎皎兮明月，桂偃蹇兮不可掇。旷荡兮商风，发吾思兮天末。
桃花鹦鹉
作者：揭傒斯
朝代：元

岭外经年别，花前得意飞。客来呼每惯，主爱食偏肥。才子怜红嘴，佳人学绿衣。狸奴亦可怕，莫自恋芳菲。
梦两雏
作者：揭傒斯
朝代：元

阿英十二能辟纑，阿牛五岁贪读书。辟纑成缕无人织，读书有志令人惜。汝父飘零汝母休，吾亲虽健俱白头。雨声断道风惊屋，阿婆独抱诸孙哭。
梦武昌
作者：揭傒斯
朝代：元
体裁：七言律诗

黄鹤楼前鹦鹉洲，梦中浑似昔时游。苍山斜入三湘路，落日平铺七泽流。鼓角沈雄遥动地，帆樯高下乱维舟。故人虽在多分散，独向南池看白鸥。
梦题墨梅
作者：揭傒斯
朝代：元

霜空冥冥江水暮，江上梅花千万树。无端折得一枝归，一双蝴蝶相随飞。
楚山秋晚
作者：揭傒斯
朝代：元

山人何处抱琴归，遥想楼台隔翠微。老树风生舟正泊，空江日落雁初飞。岂无赋客能招隐，亦有渔翁醉息机。一幅秋光舒复卷，谁教尘土涴人衣。
歌风台和李提举韵
作者：揭傒斯
朝代：元

万乘东归火德开，汉皇曾此宴高台。沛中父老讴歌入，海内英雄倒载回。汤沐空馀清泗在，风云犹似翠华来。穹碑立断苍烟上，静阅人间几劫灰。
正月十二日寻卢学士船至汉口留诗为别
作者：揭傒斯
朝代：元

晴江澹微澜，曳云在层巘。参差连舫出，散漫群鸥远。始知遵汉广，遥睇高旆卷。怀贤每忘贱，临流亦忘蹇。苍茫景将入，窈眇春犹浅。新知遽相违，馀悰何由展。
沈逸人东观招饮山馆
作者：揭傒斯
朝代：元

野馆青山下，晴轩积雨馀。招寻蒙远客，寂寞愧閒居。空翠沾杯冷，残云度谷虚。从兹结朋好，随处问何如。
泊安庆时再北游
作者：揭傒斯
朝代：元

夜泊淮西郡，寒生客子衣。酒家临岸闭，野烧映江飞。云尽月初出，潮平风渐微。前年城下路，此际正南归。
济州初度
作者：揭傒斯
朝代：元

辞家计日逢初度，迟日暄风在帝京。晓起慈亲望天北，行人初泊济州城。
海棠
作者：揭傒斯
朝代：元
体裁：七言绝句

嫣然无不在凝脂，绝世东风綵笔奇。却问大真曾睡否，还应长睡马嵬时。
渊明归兴图
作者：揭傒斯
朝代：元

家贫无酒饮，聊欲试弦歌。去家百馀里，邈若异山河。江上日多风，浩浩水增波。门前五柳树，繁荫空婆娑。秫田已收成，归计当如何。
渔父
作者：揭傒斯
朝代：元

夫前撒网如车轮，妇后摇橹青衣裙。全家托命烟波里，扁舟为屋鸥为邻。生男已解安贫贱，生女已得供炊爨。天生网罟作田园，不教衣食看人面。男大还娶渔家女，女大还作渔家妇。朝朝骨肉在眼前，年年生计大江边。更愿官中减征赋，有钱沽酒供醉眠。虽无馀羡无不足，何用世上千钟禄。
游禅林寺喜得昌上人
作者：揭傒斯
朝代：元

灵皋独怀往，危轩泊閒寂。偶与尘事违，况值禅林客。深苔上脩玉，轻霏澹凝碧。夐见飞鸟还，静闻寒溜滴。空明会真赏，漂流得良觌。常恐心迹乖，无由展平昔。
游麻姑山五首 其一 云关
作者：揭傒斯
朝代：元

君子荷初服，恩至若无荣。穆穆芳雨散，悠悠苍山行。危关拥雾黑，飞术缘云青。苔藓滑如积，杉松窅冥冥。时逢负苓翁，忽闻流水声。举足向益高，矫然欲遐征。徒隶各忘倦，矧彼高人情。
游麻姑山五首 其三 涌雪亭
作者：揭傒斯
朝代：元

泉源出地底，仰向云中行。擘厓泻千丈，乱石皆腾狞。风霆日夜急，雨雪虚空明。不有神物扶，兹山应久倾。喷薄侧飞鸟，砰訇愁百灵。仙家信为好，喧聒何由平。
游麻姑山五首 其二 飞练亭
作者：揭傒斯
朝代：元

神工掷天绅，挂之两崖间。万古输不尽，谁能测其端。势割山石愁，气挟草木寒。安得天风吹，系彼日月还。麻姑绿云发，黝黝长不残。
游麻姑山五首 其五 麻姑坛
作者：揭傒斯
朝代：元

嵯峨仙都观，遥望丹霞天。后有千岁松，前有百顷田。风日夏飒沓，烟云昼葱芊。群彦一时集，安知非列仙。持觞起相酬，罢琴抗高言。天道信悠邈，人情何拘挛。灵君不可致，落景讵少延。仰虽惭冥冥，俯实忧元元。主人顾坐客，此中可忘年。
游麻姑山五首 其四 三峡桥
作者：揭傒斯
朝代：元
体裁：古风

两山束飞桥，下堑不测渊。谁开万寻铁，逗此无穷泉。淙淙辊空曲，汹汹投奔川。阳光下照之，忽作龙腾天。常恐桑田变，中有瞿塘船。
游麻姑山五首 其四 三峡桥
作者：揭傒斯
朝代：元

两山束飞桥，下堑不测渊。谁开万寻铁？逗此无穷泉。淙淙辊空曲，汹汹投奔川。阳光下照之，忽作龙腾天。常恐桑田变，中有瞿塘船。
游麻姑山五首·云关
作者：揭傒斯
朝代：元

君子荷初服，恩至若无荣。穆穆芳雨散，悠悠苍山行。危关拥雾黑，飞术缘云青。苔藓滑如积，杉松窅冥冥。时逢负苓翁，忽闻流水声。举足向益高，矫然欲遐征。徒隶各忘倦，矧彼高人情。神工掷天绅，挂之两崖间。万古输不尽，谁能测其端。势割山石愁，气挟草木寒。安得天风吹，系彼日月还。麻姑绿云发，黝黝长不残。泉源出地底，仰向云中行。擘厓泻千丈，乱石皆腾狞。风霆日夜急，雨雪虚空明。不有神物扶，兹山应久倾。喷薄侧飞鸟，砰訇愁百灵。仙家信为好，喧聒何由平。两山束飞桥，下堑不测渊。谁开万寻铁？逗此无穷泉。淙淙辊空曲，汹汹投奔川。阳光下照之，忽作龙腾天。常恐桑田变，中有瞿塘船。嵯峨仙都观，遥望丹霞天。后有千岁松，前有百顷田。风日夏飒沓，烟云昼葱芊。群彦一时集，安知非列仙。持觞起相酬，罢琴抗高言。天道信悠邈，人情何拘挛。灵君不可致，落景讵少延。仰虽惭冥冥，俯实忧元元。主人顾坐客，此中可忘年。
湖南宪使卢学士移病归颍舟次武昌辱问不肖姓名奉寄
作者：揭傒斯
朝代：元

我本耕牧竖，结庐章江涘。微生属休明，世尚犹典礼。惊飙卷飞辙，寥落从此始。三年江汉春，万事随逝水。既昧理生术，复惭游方旨。岂无青山归，亦有桑与梓。何为苦留滞，眷眷存君子。君子谅不然，东皋毕耘耔。
燕氏救兄诗
作者：揭傒斯
朝代：元

千金之子不死市，楚人竟杀陶朱子。生者可杀死可生，千金为重骨肉轻。谁为平阳有燕氏，倾家乃出而兄死。弟再有兄兄见弟，里闾惊嗟官吏喜。呜呼，安得天下之吏廉且循，庶政如水无冤民。
画鸭
作者：揭傒斯
朝代：元
体裁：五言绝句

春草细还生，春雏养渐成。茸茸毛色起，应解自呼名。
画鹰
作者：揭傒斯
朝代：元

文梁五色条，秋高意气豪。怒张两目直霄汉，岂与短翮翔蓬蒿。妖狐昼作猛虎嗥，驺虞并与神麟逃。嗟尔饱食心空劳。
番阳萧性渊携其祖将领所爱唐琴号霜钟者还自和林求诗六月三日五门宣赦后作
作者：揭傒斯
朝代：元

嵩州昔有萧将军，读书学剑天下闻。南随龙马渡江去，尚有孤琴传子孙。孤琴云是唐人斲，昔日军中自行乐。至今犹存杀伐声，一鼓哀风振寥廓。将军之孙才且良，文能作赋武蹶张。秦皇城下饮白马，祁连山中射白狼。时平好文不好武，抱琴却叹儒衣误。昭王台上看青春，彭郎矶头梦归路。日长史馆幽且閒，正冠拂琴为我弹。京城六月日如火，霜钟半夜鸣空山。南风自有虞廷操，可惜同心不同调。捐琴决眼望青天，今日天门有新诏。
病夜
作者：揭傒斯
朝代：元

素壁深窗独客身，桃枝姜胯只为邻。极惭供给烦贤友，尚恐传闻及老亲。蛬响戒寒相应起，烛花连夜为谁新。多情造物真豪纵，尽力相驱病与贫。
登祝融峰赠星上人
作者：揭傒斯
朝代：元

洞庭南，桂岭北，衡山连延潇湘黑。中有祝融如髻鬟，嵯峨七十二峰间。祝融不自知，千山万山如回环。回环面面芙蓉里，俨如天仙朝紫皇，千官百辟遥相望。半夜每瞻东海日，六月常飞满树霜。龙拿凤攫熊虎掷，云生雾灭何时极。我来正值太平时，况有山僧似畴昔。凭高一览四海空，草间培塿安足雄。盘盘罗汉台，翕翕炎帝宫。复恐九天上，视我如井中。朔风日夜相腾蹙，谷老崖坚松柏秃。古来铁瓦尽飘扬，山上至今犹板屋。山僧劝我歌，我歌徒自伤。天下五岳嵩中央，此山与我俱南疆。我今三十始一见，北望中原天更长。
登蓟丘作
作者：揭傒斯
朝代：元

閒登蓟丘望，西北削诸峰。转觉天地肃，因悲霜露浓。云间何处笛，日落满城钟。自笑栖迟者，惟堪学老农。
白杨河看月
作者：揭傒斯
朝代：元

白杨河上看明月，昔人曾见今人别。茅屋数家河上村，化作三山白银阙。波平风静棹歌来，万顷冲融镜面开。今夜江南忆游子，空瞻云汉上昭回。茫茫万里燕齐路，北斗从横泰阶曙。黄河东逝月西流，明日南风过洪去。
石鼓
作者：揭傒斯
朝代：元

孔庙颓墙下，周宣石鼓眠。苔分敲火迹，雨洗篆蜗涎。野老偷为臼，居人打卖钱。有形终亦尽，流落谩堪怜。
砚山诗
作者：揭傒斯
朝代：元

何年灵壁一拳石，五十五峰不盈尺。峰峰相向如削铁，祝融紫盖前后列。东南一泓尤可爱，白昼玄云生霮䨴。在唐已著群玉赋，入宋更受元章拜。天台澒洞云海连，戴氏藏之馀百年。护持不涴权贵手，离乱独与身俱全。帝旁真人乘紫霞，尺书招之若还家。阴崖洞壑寒谽谺，宛转细路通褒斜。昆崙蓬莱与方壶，坐卧相对神仙居。硬黄从写《黄庭》帖，汗青或抄《鸿宝》书。秦淮咽咽金陵道，此物幸不随秋草。愿君谷神长不老，净几明窗永相保。
祖生诗
作者：揭傒斯
朝代：元

浦城孝子身姓祖，自怜性命如粪土。生才五岁遭乱离，有母更被官军虏。零丁二十八春秋，母纵得生何处求？天地茫茫明月恨，江山漠漠白云愁。忽得母书惊母在，看书未尽泪先流。书云流落河南县，河南蹋遍无由见。唐州境上忽相逢，白发萧萧霜满面。谁知喜极情转悲，傍人更问初别时。千生万死到今日，始为母子东南归。东南迢迢闽山路，入门犹记阶前树。居人传说尽相看，鸡黍提携竟朝暮。祖生母子真可怜，少壮离别老大还。同时乡井被兵者，几人骨肉能生全。愿生母子长寿考，四海升平永相保。
秋兴亭得南字
作者：揭傒斯
朝代：元

两郡对郛郭，一水分西南。高亭不屡寻，孰知游者贪。江势汹初转，山光远相涵。芳洲贾人舶，野渡游子骖。落日覆寒郊，轻风散回潭。安得近故里，时来拂晴岚。
秋雁
作者：揭傒斯
朝代：元
体裁：古风

寒向江南暖，饥向江南饱。莫道江南恶，须道江南好。
结羊肠词
作者：揭傒斯
朝代：元

正月十六好风光，京师女儿结羊肠。焚香再拜礼神毕，剪纸九道尺许长。撚成对绾双双结，心有所祈口难说。为轮为镫恒苦多，忽作羊肠心自别。邻家女儿闻总至，未辨吉凶忧且畏。须臾结罢起送神，满座欢欣杂憔悴。但愿年年逢此日，儿结羊肠神降吉。
自盱之临川早发
作者：揭傒斯
朝代：元
体裁：古风

扁舟催早发，隔浦遥相语。鱼色暗连山，江波乱飞雾。初辞梁安峡，稍见石门树。杳杳一声钟，如朝复如暮。
衡山县晓渡
作者：揭傒斯
朝代：元

古县依江次，轻舆落岸隈。鸟冲行客过，山向野船开。近岳皆云气，中流忽雨来。何时还到此，明月照沿洄。
衡山县晓渡
作者：揭傒斯
朝代：元

古县依江次，轻舆落岸隈。鸟冲行客过，山向野船开。近岳皆云气，中流忽雨来。何时还到此？明月照沿洄。
贫交行
作者：揭傒斯
朝代：元

驱车涉广川，扬帆陟崇丘。结交四海内，中道多愆尤。朔风厉苦节，独鹤横九州。朝拂三岛树，夕过五城楼。两翅偶寒影，旷然何所求。登高临大江，日暮万里流。时哉疏凿人，八年忘外留。出必益稷俱，归与夔龙俦。进退两不疑，功成垂千秋。万事日相敚，恩情若云浮。吾心苟不渝，反覆安足仇。自非天地外，何能独忘忧。
赋得吴歌送人归吴中
作者：揭傒斯
朝代：元

三月酒如渑，高堂丝竹停。绣筵双凤影，珠箔乱莺声。叠应红牙拍，辞传金缕名。綵云低不度，芳尘暗自惊。花发长洲苑，日照阖闾城。且奉千金寿，宁忘万里情。
赋得春雁送张郎中省觐扬州
作者：揭傒斯
朝代：元

东风吹归雁，离离翔天侧。朝发衡阳浦，夕过阴山碛。嘹唳浮云中，万里才一息。眷言思亲者，相望有南北。
赠别曾编修归庐陵葬学士兄
作者：揭傒斯
朝代：元

孟冬凉风厉，谒告归庐陵。阿兄在九原，岁暮岂遑宁。兄昔事武皇，海内希英声。意气动人主，文采何纵横。时事一朝异，长揖去躬耕。令弟绍芳猷，策足在承明。如何奄忽间，南北隔死生。方舟发京国，日落烟雾青。万感缘中来，惕焉如有惩。羁臣恋魏阙，一夕魂九升。君子恩义重，况此骨肉情。情深不可忘，悠悠道路长。山川日夕改，我行殊未央。稍出燕冀都，已涉齐鲁疆。高天围四野，怅望但茫茫。道傍多古坟，茔域递相当。荒草吹北风，日夕下牛羊。不知何代人，于此阅兴亡。自古既有死，谁独免摧伤。死者虽所同，私怀讵能已。途路犹感伤，况吾兄与弟。世俗日衰谢，常惧莫能起。生者忽若遗，谁复哀其死。念昔贤哲人，一一去为鬼。诗书捐箧笥，采采当路子。掞藻厕明庭，幸与君子同。矧在弱冠年，已获承其风。家本圣门后，孝友世所隆。何意手足亲，一别旷音容。及我南归日，舟楫复相从。皦皦寒日高，冥冥厉征鸿。落帆沧江际，渺然忽西东。努力慎所托，无为谩劳躬。
赠吴主一
作者：揭傒斯
朝代：元

国朝分隶谁最长，赵虞姚萧范与杨。赵公温温蔡中郎，虞公格格由钟梁。姚萧二公撼中邦，岂以笔法窥汉唐。萧守高尚姚文章，范公清遒不敢当。纵横石经兀老苍，杨侯起家自洛阳。华山之碑早擅场，旁出捷入无留藏。曹南吴氏俊且良，古意飒飒浮匡箱。商盘周鼎俨作行，刓圭削锐伏景光。宜伸而缩圆使方，外若椎鲁中坚强。趋新骛巧纷披猖，欲辨辄止心孔伤。金陵皇象剑戟张，中山夏丞鼎独扛。二碑分法古所臧，隶多分少须精详。君方妙年进莫量，更入二篆君无双。近者吾甥有陈冈，昔师杨氏今颉颃，见之为道安毋忘。
赠淳真子
作者：揭傒斯
朝代：元
体裁：古风

荡荡白玉京，超超淳真子。十二求神仙，服事丘与李。嵩洛二十载，结茅白云里。餐是旸谷霞，饮是玉池水。鬼神莫能识，百念吹不起。一朝忽腾化，径去不可遮。飞驷服五龙，角巾摇三花。朝发梁宋国，暮宿河汉槎。朝食千岁桃，暮食五色瓜。长揖青牛君，高歌度流沙。还憩金张馆，调笑许史家。日食五侯鲭，安能饭胡麻。春风长安陌，落日邯郸道。迎人上青天，送人入秋草。竦身八极表，天地忽亦老。寄谢区中人，全真以为宝。
赠王郎
作者：揭傒斯
朝代：元

王郎楚狂士，意气飞秋霜。读书一万卷，下笔数千行。富贵视浮云，况肯矜文章。十五耻闾里，掉臂辞故乡。夜宿东海月，朝买西州航。瞋目王公前，结客少年场。一饮或一石，一醉或一觞。宁揖屠狗人，不与俗士当。千金不易笑，岁暮单衣裳。阮籍在穷途，英声连四方。鸾鹄有时铩，反愧燕雀翔。世无剧孟交，不及青楼倡。燕赵如花人，翠袂黄金珰。不识豪俊士，空媚痴与狂。王郎远过我，坐我枯藜床。终夕无酒饮，抚髀歌慨慷。平明别我去，极目空茫茫。
赵孝子
作者：揭傒斯
朝代：元

庐陵赵孝子，四岁父行贾。一去三十年，家惟大母母。大母已云没，而父行不归。儿长亦有妇，母子聊相依。从父自北来，汝父久已死。母子哭相问，父死何乡里。闻汝父死时，不知汝父处。汝但欲往问，京师多旧故。再拜别阿母，行行至京师。自念不见父，儿死无归时。乃有曾长者，往昔与父善。言汝父死处，滨州利津县。徒跣二千里，薄言至利津。朱琪张文辈，一一陈所因。死以某年月，葬以某木棺。姓名某所题，近在城南端。城南冢累累，翳然榛莽中。极目千万冢，谁能识其踪。行哭七日馀，欲死不得所。生者无由知，死者岂能语。解发系马鞍，负之坟坟过。吾父傥有知，发解鞍自堕。俄至一坟前，鞍堕发自解。开坟见前和，题字宛犹在。既见父姓名，痛绝心始安。函骨陈野祭，禽鸟声为酸。邻老四面来，惊叹未曾有。相帅报县官，县官骇之久。即日上大府，大府咸异之。次第闻中朝，行子正南驰。行子行且伤，哭踊如初丧。路遥山川阻，何时至故乡。故乡既云至，葬祭无迟礼。母子永不离，万事若流水。闻者尽称孝，见者皆感泣。期尔百世昌，望尔百禄集。儿今一无愿，愿母长不老。岁岁父坟前，洒饭坟上草。
赵道士山水图
作者：揭傒斯
朝代：元

悄怆寒山晓，凄迷野水昏。长桥通古寺，小艇背衡门。路尽双松上，云生乱石根。如行南岳暮，遥见祝融尊。
过何得之先生故居三首
作者：揭傒斯
朝代：元

可怜古井门外，依旧钟楼屋西。何处高吟痛饮，黄华翠竹都迷。轧轧机声日暮，依依杨柳春柔。膝下中郎小女，曾听唱我《高邮》。头上乌纱分赠，箧中缟楮相酬。不道别时长别，谁知愁是真愁。
过何得之先生故居三首·其一
作者：揭傒斯
朝代：元

可怜古井门外，依旧钟楼屋西。何处高吟痛饮，黄华翠竹都迷。
过何得之先生故居三首·其三
作者：揭傒斯
朝代：元

头上乌纱分赠，箧中缟楮相酬。不道别时长别，谁知愁是真愁。
过何得之先生故居三首·其二
作者：揭傒斯
朝代：元

轧轧机声日暮，依依杨柳春柔。膝下中郎小女，曾听唱我《高邮》。
过族侄
作者：揭傒斯
朝代：元

东面云山有草堂，下临池水即沧浪。草侵古道莓苔滑，花压颓垣薜荔香。每访所亲皆异物，始惊为客久殊乡。仲容兄弟贤相映，更为吾宗足感伤。
过江州
作者：揭傒斯
朝代：元

遥瞻九江树，已踏西江土。落日照庾楼，惊风满湓浦。寒鸥迎棹起，远岫依城吐。怅然感羁游，澹尔成宾主。白头钓鱼叟，赤足浣纱女。未识居者欢，安知行者苦。
进士张于高得邛州判官归成都
作者：揭傒斯
朝代：元

邛心山前负弩迎，去年曾是一书生。天寒剑阁犹车马，雪满绳桥正甲兵。即恐徵求民力竭，莫将忧患客心并。六千馀里关河路，不尽深期远别情。
送乡人祐上人从师归当阳
作者：揭傒斯
朝代：元

学道玉泉寺，从师天子都。流年春事半，归路客帆孤。山势遥连蜀，江声不入吴。故园如可到，种芋有遗区。
送人之淮东
作者：揭傒斯
朝代：元

扁舟何处客，此地饱经过。彭蠡江声合，扬州月色多。天低知近海，地阔欲横河。自是吾生拙，如君定若何。
送华尊师以天寿节奉诏祀武当
作者：揭傒斯
朝代：元

灵畤严汉祠，神峰标楚甸。羽人丹丘伯，承诏驰嘉荐。华渚曜玉虹，条风舞玄燕。长淮雨中泻，乔岳云间献。涉旬历峻阯，梯空答弘愿。授简香始升，揭虔帝如眷。天清翼轸动，地肃玄武见。飞响迥更闻，奇祥静逾绚。是中有真侣，早接诸方援。胼胝负畚锸，凿翠蓄雷电。金芝产斋房，矞云冠岩殿。祈禠无岁年，会节方纷衍。既协时君降，又乐明祀遍。圣历齐堪舆，丰泽周㝢县。还归报天子，独往奚所羡。
送华尊师以天寿节奉诏祀武当
作者：揭傒斯
朝代：元
体裁：古风

灵畤严汉祠，神峰标楚甸。羽人丹丘伯，承诏驰嘉荐。华渚曜玉虹，条风舞玄燕。长淮雨中泻，乔岳云间献。涉旬历峻阯，梯空答弘愿。授简香始升，揭虔帝如眷。天清翼轸动，地肃玄武见。飞响迥更闻，奇祥静逾绚。是中有真侣，早接诸方援。胼胝负畚锸，凿翠蓄雷电。金芝产斋房，矞云冠岩殿。祈禠无岁年，会节方纷衍。既协时君降，又乐明祀遍。圣历齐堪舆，丰泽周宇县。还归报天子，独往奚所羡。
送周山人之辽东
作者：揭傒斯
朝代：元

物变风已暄，庭虚雪犹在。每与君子违，偏惊岁年改。名山先梦到，灵药随方采。明日望行人，云槎隔辽海。
送唐尊师祀武当
作者：揭傒斯
朝代：元
体裁：七言律诗

龙变分香下绛霄，羽衣承诏出清朝。星临翼轸南垂阔，神降虚危北极遥。金殿压云开紫气，玉台和月合笙箫。蕃釐更为吾皇祝，下国时丰雨露饶。
送大名安治中守沔阳
作者：揭傒斯
朝代：元

展骥犹穿魏郡花，分符忽指竟陵瓜。行瞻禹迹过三澨，带拥羲文望五华。春雨蚕桑无旷土，秋风鱼稻满贫家。亦知王政仁为本，莫厌公田饭有沙。
送姜尚忠得官后携新妾归息
作者：揭傒斯
朝代：元

淹薄徂年岁，离别忽在兹。寒城落木后，虚馆残钟时。家在双井上，心随孤雁飞。落日布帆远，青山尊酒移。苍茫倚闾情，怆恍零雨诗。托身名教中，固应慎其仪。志尚岂不殊，情钟自成悲。昔见已云晚，再会良无期。濯足彭蠡流，长歌高堂归。鹤发喜垂涕，儿童问牵衣。野老借檄看，邻女隔墙窥。田园各成熟，松竹仍参差。亲故一在眼，鸡黍相提携。翻知在室乐，不恨为官迟。放浪成化迁，何用世俗知。
送客省冷副使归豫章觐省
作者：揭傒斯
朝代：元

始违山林赏，复作远游客。忽兴慈母念，辞帝去京国。杨柳河上春，飘然就行役。闻者为惊喜，朋俦皆叹息。昔依禁树枝，今恋山巅柏。世俗更推荡，日月如有迫。归雁群响哀，遥云孤飞白。都门一尊酒，落景淡行色。以我留滞心，送君南征翮。
送张真人归上清
作者：揭傒斯
朝代：元

闭户京城昼懒开，初闻北觐却南回。冯夷击鼓乘龙出，王子吹笙跨鹤来。囊里天书明日月，匣中神剑閟风雷。回瞻魏阙红云拥，应在山中看早梅。
送李掾自北回归省长沙因简赵宣慰张徵士吕宗二判官
作者：揭傒斯
朝代：元

万里风沙断，三湘日夜流。名成亲白首，岁暮客扁舟。黄鹄延归思，丹枫替别愁。眼穿回处雁，心静狎馀鸥。细雨黄陵庙，残阳杜若洲。渐深桑梓敬，翻畏友朋留。送远惭羁旅，临分忆旧游。钟声衡岳曙，帆影洞庭秋。风壤通蛮徼，烟霞拂帝丘。交歌明月市，倾旆压云楼。访菊逢徵士，行瓜识故侯。为言憔悴客，敝尽黑貂裘。
送李都事赴湖广省幕
作者：揭傒斯
朝代：元

堂堂李通甫，起家掌邦宪。直气横九秋，神明激雷电。再登兰台上，爱国心靡转。时当至治末，有位日兢战。崩腾五华山，凿翠起台殿。执笔佐御史，力谏明且辨。斧锧已在前，独立目不眴。骎寻国多故，灾异周八埏。君复赞宣政，赤手握铨选。守法踰天官，反得官长怨。我皇奋江汉，拨乱启天眷。乾坤再开辟，日月重昭绚。磊落收群材，疏戚共登荐。君名一朝起，亦作丞相掾。丹心益倾竭，婉画勒替献。好恶古难同，祸福巧相禅。天子忧南纪，藩宣必时彦。下逮曹属微，简选亦精练。君得南省佐，闻者尽惊羡。伛偻辞阙庭，飘摇出畿甸。饯送盈路衢，恳款陈志愿。去年天下旱，穷蹙无贵贱。赈恤当及时，本末须并见。方春农事兴，不废乃为善。又闻南中贼，凭陵及州县。黎獠本吾民，抚绥在方面。恩信足以怀，逼迫使生变。况我圣天子，辙迹昔所遍。勖哉筹策良，无使空蹂践。京城雨初过，草树郁葱茜。乔木多早莺，高堂有新燕。烦辞君勿诮，君歌我其抃。
送林彦广南镇行香
作者：揭傒斯
朝代：元

昔年同事文皇帝，出入千门万户中。汉阁图书观每遍，周家祀典学皆通。鼎湖忽送飞龙去，石鼓空歌我马同。今日函香南镇去，还寻禹穴酹西风。
送毛真人还龙虎山
作者：揭傒斯
朝代：元

手绾银章主秘祠，翩然归去忽如遗。麈湖龙井云间上，凤曲鸾歌月下吹。香逐蘅薇深更入，气交梨枣静偏宜。南屏风雨平坡雪，争似山中梦觉时。
送涂云章访旧武昌却入京师
作者：揭傒斯
朝代：元

垂云厉惊风，万里摩高圆。蟠泥鼓巨浪，岂顾九重渊。毛生入楚庭，颖脱俄顷间。粲粲一公子，长啸起丘樊。朝辞豫章台，暮过匡庐山。大帆割鹦鹉，极目空波澜。黄鹄锦袍仙，吹笙紫霞端。相顾一笑粲，青春满南天。黄金筑高台，更觉郭隗贤。联翩乐剧辈，相逐入幽燕。平明九门开，剑佩踰五千。岂无一字荐，倾倒平生言。东风杏花开，待我蓟门前。
送玄上人
作者：揭傒斯
朝代：元

清江古镇封溪道，灵峰寺中玉泉好。灵峰上人天上归，亲见六龙天上飞。涌金门外潮来去，曾是钱塘江上住。十里松风六月寒，梦寐犹思径山路。自参天目老禅师，始信灵峰路不迷。却被无端徵诏起，等閒来往不曾知。黄河万里从西下，吕梁百步如奔马。归去山中问玉泉，应向海门深处泻。
送王留守宣慰荆湖
作者：揭傒斯
朝代：元

舟楫连樯出蓟丘，弓刀千骑入荆州。歌翻郢雪寒暄变，恩逐岷波日夜流。云雨暝连神女宅，山川晴绕仲宣楼。岂无贤士堪招隐，应向鹿门深处求。
送秦从事岩卿赴迁安令
作者：揭傒斯
朝代：元

声名籍籍秦著作，不见郎君出宰时。路入北平黄叶尽，梦回西掖白云移。罢氓旧塞犹耕种，野老深村几乱离。遥想此行前未有，来时嗟晚去思迟。
送聂太祝赴潮州录事聂天历潜邸旧人
作者：揭傒斯
朝代：元

三载从容礼乐间，纠曹新拜度梅关。春风忍过金陵道，夜月重经黄木湾。盗贼数州相应起，甲兵诸道几时还。凭君细讲安民策，莫遣边防一日閒。
送蔡思敬还豫章有怀辽阳李提举
作者：揭傒斯
朝代：元

来日能同去不同，独携别恨向秋风。眼看乱叶浑无定，心与浮云并一空。黄独山中归自斸，玉梅溪上梦先通。莫嗤留滞京华者，更有辽阳送断鸿。
送袁先辈之旴江
作者：揭傒斯
朝代：元

贱贫恋知己，亲爱畏离别。雨罢江色黄，扁舟此时发。烟绵绿芜远，杳渺孤禽没。行云满西原，麻姑在天末。
送詹尊师归庐山
作者：揭傒斯
朝代：元

香炉峰色紫生烟，一入京华路杳然。云碓秋閒舂药水，雨犁春卧种芝田。书凭海鹤来时寄，剑自潭蛟去后悬。忽报归期惊倦客，独淹微禄负中年。
送詹尊师归庐山
作者：揭傒斯
朝代：元

香炉峰色紫生烟，一入京华路杳然。云碓秋闲舂药水，雨犁春卧种芝田。书凭海鹤来时寄，剑自潭蚊去后悬。忽报归期惊倦客，独淹微禄负中年。
送谭仲章归长沙
作者：揭傒斯
朝代：元

君家云阳下，忽向云阳归。行路有南北，看山无是非。三湘回雁尽，孤剑白虹飞。亦欲投簪去，从君采蕨薇。
送赵履道虞叔常还江右
作者：揭傒斯
朝代：元
体裁：古风

赵子我同里，虞郎我同年。手折武昌柳，送上西江船。买鱼沽酒烧荻鞭，夜下西塞寒山前。西塞山，碧如苔。君今去，几时来。东风花开春水涨，待君黄鹤矶头，望君庾公楼上。
送道士薛玄卿归江东
作者：揭傒斯
朝代：元

知君此去渐难招，只在人间已廓寥。市上有时逢卖药，山头何处觅吹箫。仙岩花落溪流满，鬼谷云开对影遥。未必故山安隐逸，海天凉月夜萧萧。
送陈教授赴郴州
作者：揭傒斯
朝代：元

君向郴州去，迢迢千里馀。年侵别后鬓，客问讲残书。断雁秋风外，啼猿落日初。兴文今日意，慎莫爱吾庐。
送雷山人游山
作者：揭傒斯
朝代：元

高人雨中至，邀我游山作。自非冥寂徒，孰遣纷华落。方春乃发轫，残雪犹映薄。随云度神皋，披烟望灵岳。晞沐朝阳谷，照影清冰壑。淹留皆隐沦，往返必恬漠。惟应樵与牧，逢时得奇药。归来虽未期，鬓发终如昨。
送马雍古御史抚喻河西
作者：揭傒斯
朝代：元

我皇属忧顾，君子得安居。孟春风且寒，遗子以修途。四牡何翩翩，回首睇神都。我怀正纡郁，殽函忽已踰。积雪被长峦，萎者何时苏。岿彼莲花峰，上出浮云衢。白日皦以县，下视若玄墟。烟尘起西北，原野无定株。行者中顾怀，居者念其庐。黄河汹东流，乃自昆崙渠。四海岂不旷，切若肌与肤。亲贤远谗人，古以致康娱。君子诚多才，乃用在驰驱。秦陇阻关塞，岁月浩已徂。鞠躬尽明义，足为世所模。
送黄五舅得武陵校官还辰州寓居省侍
作者：揭傒斯
朝代：元

宁上山头种禾黍，莫向他乡作羁旅。山田得雨尚有年，他乡憔悴何人怜。一身千里家何在，全家更在沅湘外。独树鸡鸣枫叶飞，荒村雁没芦花碎。亲在穷边望子还，子在长途衣复单。居无寸田出无仆，明年作官当食禄。
重饯李九时毅赋得南楼月
作者：揭傒斯
朝代：元

娟娟临古戍，晃晃辞烟树。寒通云梦深，白映苍祠暮。胡床看逾近，楚酒愁难驻。雁背欲成霜，林梢初泫露。故人明夜泊，相望定何处？且照东湖归，行送归舟去。
重饯李九时毅赋得南楼月
作者：揭傒斯
朝代：元

娟娟临古戍，晃晃辞烟树。寒通云梦深，白映苍祠莫。胡床看逾近，楚酒愁难驻。雁背欲成霜，林梢初泫露。故人明夜泊，相望定何处？且照东湖归，行送归舟去。
铜仪
作者：揭傒斯
朝代：元

法像坤仪重，来从汴水迁。飞龙缠四极，黄道界中天。望绝秋毫永，循环太古前。荒台明月夜，应有泪潺湲。
长眷宫
作者：揭傒斯
朝代：元
体裁：五言律诗

古树萦纡入，深宫结构牢。凿城通水绕，累土筑云高。辇路行巡鹤，神霄戴巨鳌。应逢王母使，持此献蟠桃。
长风沙夜泊
作者：揭傒斯
朝代：元

长风沙，风沙不断行人嗟。行人嗟，奈君何。南风正高北风起，大船初湾小船喜。移船更近大船头，不独风沙夜可忧。但祝行人好心事，长江何处是安流。茅屋参差数株柳，时平尚置官军守。青裙老妪诧鲜鱼，白发残兵卖私酒。鱼贱可买酒可沽，他人心事知何如！
集贤大学士赵国公王开府庆八十应制
作者：揭傒斯
朝代：元

昭代雍熙日，词林赋颂时。紫宸丹诏出，甲第五云垂。裕庙青宫里，王公玉树枝。朝趋陪绮角，夕侍接龙夔。际会真难及，飞腾已在兹。暴公初绣斧，方叔更藩维。霜简惊风裁，天官肃羽仪。还迎代邸入，竟被汉文知。位望跻三少，权衡俯百司。每蒙天黼黻，直许国蓍龟。凤吹广寒殿，龙舟太液池。羽觞春侍宴，玉座夜观棋。德业前贤继，辞华后进推。高情晞广受，馀事拟徵圭。全赵山河富，瀛洲日月迟。九卿看綵服，八帙表庞眉。皇览逢初度，殊恩介寿祺。黄封中使出，玉食尚饔移。国老陈嘉庆，群工播盛辞。礼非前代有，施及老臣宜。福禄何人并，忠贞百岁期。圣心诚念旧，政用作臣规。
雨述三篇
作者：揭傒斯
朝代：元

江南腊月天未雪，居者单衣行苦热。连山郡邑瘴尽行，岂独岭南与闽越。逋民穰穰度闽山，十人不见一人还。明知地恶去未已，可怜生死相追攀。近闻闽中瘴大作，不间村原与城郭。全家十口一朝空，忍饥种稻无人穫。共言海上列城好，地冷风清若蓬岛。不见前年东海头，一夜潮来迹如扫。冬来一晴四十日，三日南风当有雪。不知闽岭今何如？念我故人书断绝。剑南判官心所亲，瓯宁大夫政有神。腐儒多事浪忧喜，安得贻书两故人。
雨述三篇·其一
作者：揭傒斯
朝代：元

江南腊月天未雪，居者单衣行苦热。连山郡邑瘴尽行，岂独岭南与闽越。逋民穰穰度闽山，十人不见一人还。明知地恶去未已，可怜生死相追攀。
雨述三篇·其三
作者：揭傒斯
朝代：元
体裁：古风

冬来一晴四十日，三日南风当有雪。不知闽岭今何如，念我故人书断绝。剑南判官心所亲，瓯宁大夫政有神。腐儒多事浪忧喜，安得贻书两故人。
雨述三篇·其三
作者：揭傒斯
朝代：元

冬来一晴四十日，三日南风当有雪。不知闽岭今何如？念我故人书断绝。剑南判官心所亲，瓯宁大夫政有神。腐儒多事浪忧喜，安得贻书两故人。
雨述三篇·其二
作者：揭傒斯
朝代：元

近闻闽中瘴大作，不间村原与城郭。全家十口一朝空，忍饥种稻无人穫。共言海上列城好，地冷风清若蓬岛。不见前年东海头，一夜潮来迹如扫。
韩干马
作者：揭傒斯
朝代：元

韩干画出曹将军，干惟画肉犹逼真。昂藏四顾欲飞去，老奚安知马有神。想当此马未画时，朝刷吴越暮燕秦。顿辔长鸣风动地，不数骅骝与骐驎。当时用舍那知许，粉墨萧条尚雄武。千金骏骨何足论，万世长留群玉府。
题严陵独钓图
作者：揭傒斯
朝代：元

何事玄纁入里闾，羊裘暂脱就安车。空令太史惊同寝，犹把狂奴视报书。一出聊为天子重，诸公莫道故人疏。朝廷自足中兴士，且放桐江著老。
题临江同知问流民事迹
作者：揭傒斯
朝代：元

江北流民七十口，三十馀年在江表。朋凶结恶四百馀，白刃差差历村保。崩腾所向如投空，白昼攫金都市中。顷由南昌入丰邑，反赂守者为先容。长官坐堂寇入室，妻子莫逃况金帛。岂无乡民敢相敌，长官一挥翻辟易。临江贰守廉且武，手缚其渠散其伍。岂惟乡民得按堵，邻境闻之皆鼓舞。其渠在狱伍四归，天府上功民俗熙。乃知一念敬厥职，万事至难皆可为。人民社稷我所有，安得坐视如鸡狗。人在鸡狗犹爱之，民社岂在鸡狗后，请君看取临江守。
题俞氏看雨轩
作者：揭傒斯
朝代：元

惨澹来何处，崩腾忽满城。遥怜四山黑，近洒半江明。可爱花间湿，偏宜竹上声。中宵未可住，高枕寄馀情。
题信上人春兰秋蕙·其三
作者：揭傒斯
朝代：元
体裁：五言绝句

山深风露冷，何处有花开。直入云林去，香沿石涧来。
题信上人春兰秋蕙·其二
作者：揭傒斯
朝代：元
体裁：五言绝句

孤芳不作干，奕叶自含滋。白石苍苔路，落花流水时。
题信上人春兰秋蕙·其四
作者：揭傒斯
朝代：元
体裁：五言绝句

幽丛不盈尺，空谷为谁芳。一径寒云色，满林秋露香。
题信上人春兰秋蕙二首
作者：揭傒斯
朝代：元

深谷煖云飞，重岩花发时。非因采樵者，那得外人知。幽丛不盈尺，空谷为谁芳？一径寒云色，满林秋露香。
题信上人春兰秋蕙二首·其一
作者：揭傒斯
朝代：元
体裁：五言绝句

深谷煖云飞，重岩花发时。非因采樵者，那得外人知。
题信上人春兰秋蕙二首·其二
作者：揭傒斯
朝代：元

幽丛不盈尺，空谷为谁芳？一径寒云色，满林秋露香。
题先天观图
作者：揭傒斯
朝代：元

闻说先天观，重重绝壁环。鸟啼青嶂里，花落白云间。樵子能长啸，居人识大还。洞门无处认，唯有水潺湲。
题内府画应制曹将军下槽马图
作者：揭傒斯
朝代：元

曹霸画马真是马，宛颈相摩槽枥下。卓荦权奇果如此，岂有世上无知者。朱丝不是凡马缰，天闲十二皆龙骧，曾从天子平四方。画图彷佛馀骊黄，华山之阳春草长。
题叶氏四爱堂
作者：揭傒斯
朝代：元
体裁：七言律诗

莲菊梅兰共一堂，父兄子弟爱无忘。对花便拟书徵士，学道唯求接素王。孝友家传人所羡，横斜句好兴偏长。百年心赏千年意，一种风流四种香。
题姑苏陆友仁所藏卫青印
作者：揭傒斯
朝代：元

白玉蟠螭小篆文，姓名识得卫将军。卫将军，今何在，白草茫茫古时塞。将军功业汉山河，江南陆郎古意多。
题张尊师画
作者：揭傒斯
朝代：元
体裁：四言诗

晨登翠微，天气穆清。白云覆谷，飞露垂缨。孤猿远响，众鸟嘤鸣。牵萝涉涧，穿石度陉。半岩华气，万壑松声。神宫漠漠，灵户荧荧。投阴迹影，叩寂求应。素发老人，笑而相迎。弗问弗承，悟彼长生。玄玉流液，瑶草结英。浩浩奔泉，出与川平。宛彼下人，望我岩扃。
题明皇出游图应制
作者：揭傒斯
朝代：元

明皇八骏争驰道，还是开元是天宝。长安花发万年枝，不识年华醉中老。奎章阁下文书静，衮衣高拱唐虞圣。莫言此画徒尔为，千载君王作金镜。
题桃源图
作者：揭傒斯
朝代：元

桃源非一处，龙虎画难同。内外关踰铁，高低石作丛。黄幡青剑北，紫盖白云东。蟾影当霄迥，蛾眉抱月弓。千重藏曲折，四面削虚空。地户吟风黑，天池浴日红。雪霜翻溅瀑，雷雨泻崩洪。暗识猿啼远，晴闻鸟语工。危龛三井秘，绝涧九桥通。江合仙岩怒，山连鬼谷雄。刘王开辟后，秦晋有无中。时见看桃侣，频逢采药翁。丹台寒漠漠，琳宇气熊熊。济胜非无具，缘源恐莫穷。烟霞俄变灭，草树杳茏葱。四序何劳志，群愚傥击蒙。谁言武陵近，十里上清宫。
题王山仲所藏潇湘八景图卷 其一 潇湘夜雨
作者：揭傒斯
朝代：元
体裁：五言绝句

涔涔暗江树，荒荒楚天路。稳系渡头船，莫放流下去。
题王山仲所藏潇湘八景图卷 其三 渔村晚照
作者：揭傒斯
朝代：元
体裁：五言绝句

定从海底出，且向平沙照。渔网未全收，渔舟还下钓。
题王山仲所藏潇湘八景图卷 其二 远浦归帆
作者：揭傒斯
朝代：元
体裁：五言绝句

冥冥何处来，小楼江上开。长恨风帆色，日日误郎回。
题王山仲所藏潇湘八景图卷 其五 烟寺晚钟
作者：揭傒斯
朝代：元
体裁：五言绝句

朝送山僧去，暮唤山僧归。相唤复相送，山露湿人衣。
题王山仲所藏潇湘八景图卷 其四 山市晴岚
作者：揭傒斯
朝代：元
体裁：五言绝句

近树参差出，行人取次多。扳桥双路口，此世几回过。
题王山仲所藏潇湘八景图卷走笔作 其一 烟寺晚钟
作者：揭傒斯
朝代：元

朝送山僧去，莫唤山僧归。相唤复相送，山露湿人衣。
题王山仲所藏潇湘八景图卷走笔作 其三 平沙落雁
作者：揭傒斯
朝代：元
体裁：五言绝句

天寒关塞远，水落洲渚阔。已逐夕阳低，还向黄芦没。
题王山仲所藏潇湘八景图卷走笔作 其二 洞庭秋月
作者：揭傒斯
朝代：元
体裁：五言绝句

颢气自澄穆，碧波还荡漾。应有凌风人，吹笛君山上。
题王山仲所藏潇湘八景图卷走笔作 其四 江天暮雪
作者：揭傒斯
朝代：元
体裁：五言绝句

孤舟三日住，不见有人家。昏昏竹篱处，却恐是梅花。
题王山仲所藏潇湘八景图卷走笔作·烟寺晚钟
作者：揭傒斯
朝代：元

朝送山僧去，莫唤山僧归。相唤复相送，山露湿人衣。颢气自澄穆，碧波还荡漾。应有凌风人，吹笛君山上。天寒关塞远，水落洲渚阔。已逐夕阳低，还向黄芦没。孤舟三日住，不见有人家。昏昏竹篱处，却恐是梅花。
题百丈辉长老所藏李仲宾之孙岁寒图
作者：揭傒斯
朝代：元

豫章西南百丈峰，下有大竹多长松。巢云贮雾翻飞淙，缘崖绕涧迷春冬。马驹踏人有龙象，东阳老辉在百丈。西江泻入半瓯茶，卧竹眠松九天上。蓟丘丈人子又孙，笔入造化春无痕。清风潇潇上界闻，夜阑疏钟啼断猿。
题罗稚川所画临川罗益谦溪居图
作者：揭傒斯
朝代：元

迢遰临川郡，泱漭元献里。浮上君子庐，闭户青林里。连山烟景晏，断岸寒沙靡。日暮孤舟还，荒村隔流水。
题胡虔汲水蕃部图应制
作者：揭傒斯
朝代：元

沙碛茫茫塞草平，沙泉下马满囊盛。曾于王会图中见，真向天山雪外行。圣德只今包宇宙，边庭随处乐农耕。生绡半幅唐人笔，留与君王驻远情。
题邢先辈西壁山水图
作者：揭傒斯
朝代：元

邢家苍苍西屋壁，万壑千峰动寒色。大江忽转天地回，浮云孤飞日月白。参差楼观照林红，松桧凄迷起朔风。昆崙蓬莱不可到，赤城白帝遥相通。贱子平生尚奇伟，南极衡湘北幽冀。复从大驾卜滦京，始投邢君多意气。君昔扈从戎马间，少壮不知行路难。月明饮马长城窟，雪深射虎祁连山。万里归来太平日，坐我江山忧百失。平明万骑出天门，又驾官车就行役。
题陈所翁双龙图
作者：揭傒斯
朝代：元

爱龙画擘玄渊开，万物颠倒随云雷。龙公被发向空下，身是真龙非画者。铁作须鬣玉作鳞，电出两目云绕身。偶然会合此何处？仰面向天天不嗔。世间眩转空形影，倏忽变化那能省。高僧说法夜来听，谁道相逢非梦境。牛斗苍苍风雨暮，泉阿岂识延平路。当时纵无雷焕与张华，未必终藏不飞去。
题饶家桥上有墨龙
作者：揭傒斯
朝代：元
体裁：古风

饶家桥下秋水深，饶家桥头黄竹林。谁其济之饶氏媪，绩麻作桥桥九寻。青山丛丛似吾发，白石凿凿如吾心。归去秋衾续残梦，风雨满桥龙夜吟。
题鼯鼠食瓜图
作者：揭傒斯
朝代：元

种瓜中园，予亦勤止。瓜长而实，汝则残止。虽则残止，予敢汝仇。天实汝生，予将何仇。汝食之甘，既肆既閒。实之食矣，无伤予根。根存而微，惟予之穷。根盛而实，惟乃之功。
饮张氏别墅
作者：揭傒斯
朝代：元

楚国多才俊，张家好弟兄。出门湖水碧，留客野堂清。微雨鸣疏竹，寒烟覆古城。园人隔畦语，岁暮此中行。
高邮城
作者：揭傒斯
朝代：元

高邮城，城何长。城上种麦，城下种桑。昔日铁不如，今为耕种场。但愿千万年，尽四海外为封疆。桑阴阴，麦茫茫，终古不用城与隍。
高邮城
作者：揭傒斯
朝代：元

高邮城，城何长？城上种麦，城下种桑。昔日铁不如，今为耕种场。但愿千万年，尽四海外为封疆。桑阴阴，麦茫茫，终古不用城与隍。
黄尊师高轩观鹅因留宿
作者：揭傒斯
朝代：元
体裁：五言律诗

开轩南岳下，世事未曾闻。落叶常疑雨，方池半是云。偶寻骑鹤侣，来此看鹅群。一夜潺湲里，秋光得细分。
黄鹤山听雨得清字
作者：揭傒斯
朝代：元

玄扃息深构，虚馆含馀清。潇洒松上来，瑟缩花间鸣。遥兼夜柝警，细与寒更并。怀亲感离别，抚物愧生成。土思浩方殷，春声耿逾明。幸及朋知好，达此旦暮情。北展非穷辕，南山梦归耕。何言托毫素，聊与款平生。
龙井
作者：揭傒斯
朝代：元
体裁：古风

井水深不测，甘冽如沆瀣。一朝蛰龙起，霖雨滴下界。
玉笥山歌
作者：揭徯斯
朝代：元
体裁：古风

大江之西洞庭东，三山鼎峙争长雄。玉笥嵯峨与天通，千回万转重复重。十人避秦入山中，池养十鱼为九龙。九人乘龙上虚空，赤帝飞入为九嵏。四海照曜何烘隆，三疏不救莽贼凶。曹瞒欺天塞帝聪，玉梁白昼随灵霳。寿春真人抗灵踪，三坛佳气长郁葱。璇题翠羽开神宫，九霞照地光熊熊。急涧鸣玉相撞舂，群峰四合如朝宗。承天万年亮天功，大秀幽诡郁木同。重岩洞壑守鬼工，白猿夜啼宝气冲。我欲求之白云封，金阙先生碧两瞳。弟子文咏敬以恭，巢云驾雾留飞踪。元洲长史白玉容，八十二口来相从。一入不复世莫逢，忽而见之若发蒙。朱宫玉堂绣帘栊，青童素女清而丰。桃花杏花相映红，忽而不见空溟濛。或闻玲玲磬与钟，或如金鸡啼晓风。何刘沈谢数十公，遗声逸响犹沨沨。霓旌羽节何当降，霞衣飘飘佩琅璁。下与世人哀瘝痌，身为风牧常先鸿。上佐皇羲播时雍，还淳反朴服孝忠。物不疵疠年谷丰，气酣飞上三会峰。周览四极摩苍穹，前有天柱如华嵩。落日返照金芙蓉，三峰东出号赤松。云台大白相横纵，群玉金扇远更浓。两峰相倚如驱蛩，紫微高歌紫霞冲。石桥金柱争巃嵷，长江外抱如白虹。束以惊峡轰奔洪，千今万古声淙淙。百神歆集元气融，超凌蓬莱轶崆峒。仙人不来我心忡，山中有草名碧茸。食之千岁颜如童，我欲求之不可穷。愿佩含景从仙翁，紫袍白马来两騣。夺取神君一尺铜，坐阅绝景忘春冬。
汪大雅善隶书诗以赠之
作者：揭汯
朝代：元
体裁：古风

汉隶变秦石，中郎实云祖。浑浑元气运，生意蓄未吐。钟梁已小变，唐遂失其武。迨元数公起，精妙可追古。凤翥与鸾翔，烂然照中土。老成既凋谢，来者或未睹。纷纷欲争高，往往背前矩。峭刻少浑成，痴肥乏筋膂。收敛类畏缩，轩张或伤怒。规矩事模仿，又若优孟舞。汪君忽杰立，落笔蔡为主。见此神骨全，真若古钟吕。美玉出荆璞，明珠还合浦。况当文物新，制作方并举。纪常勒钟鼎，封岱禅梁甫。大书与特书，执笔当俟子。具兹华国文，名已登天府。
汪大雅善？书诗以赠之
作者：揭汯
朝代：元

汉？变秦石，中郎实云祖。浑浑元气运，生意蓄未吐。钟梁已小变，唐遂失其武。迨元数公起，精妙可追古。凤翥与鸾翔，烂然照中土。老成既凋谢，来者或未睹。纷纷欲争高，往往背前矩。峭刻少浑成，痴肥乏筋膂。收敛类畏缩，轩张或伤怒。规矩事模仿，又若优孟舞。汪君忽杰立，落笔蔡为主。见此神骨全，真若古钟吕。美玉出荆璞，明珠还合浦。况当文物新，制作方并举。纪常勒钟鼎，封岱禅梁甫。大书与特书，执笔当俟子。具兹华国文，名已登天府。
秋夜怀芑禅师
作者：揭汯
朝代：元

商飙起西郊，摵摵振林木。玄鸟辞故垒，蟋蟀入墙屋。云间出华月，照我樽中绿。引觞不能尽，弹琴讵成曲。敢恨时物迁，只叹流景速。独羡清泉师，悠然在空谷。鸡鸣天未曙，披衣候清旭。
中原道上次欧阳齐汲韵
作者：揭祐民
朝代：元

中原七郡地，气厚风还淳。天分涧瀍水，路入河洛春。圣贤所经营，绳准相均平。六合昔有隔，一观恨无因。怀哉此盛区，理者皆先民。曾经龙虎啖，重为狼羊贫。大若斡元化，细物涵深仁。一士行其间，鞍马犹逡巡。解带思古道，题诗清路尘。望迷黄河北，欲度正怆神。遗黎当道隅，涕说青城滨。青城不可说，回首伤天津。
二月游禅林寺
作者：揭祐民
朝代：元

溪桃二月逗残红，唤醒寻春到倦翁。骑马度桥观日瀑，支筇转岭听松风。才通麦气兼花气，政想农功比吏功。安得细民如庶物，离离生意满西东。
兴胜寺歌
作者：揭祐民
朝代：元

青齐门，北邙山。累累复累累，何丹能大还。使人堕清泪，使人彫朱穆。穆公以人从穴中，田横有士穿冢间。虽能就义死伤勇，空令后世悲潺湲。燕昭筑宫辟贤路，声名未终身谩故。今人欲吊望诸君，惟有黄埃黯墟墓。我今有泪，不到黄泉。兴胜之歌，悲不可言。
南山泉
作者：揭祐民
朝代：元

南山有泓泉，濯濯清不浑。下有到地株，上有号云猿。积石从西来，岁久根遂蟠。如何百年后，雕凿加钻刓。我恨来最迟，不见真气完。万物自有弊，至理难穷言。
历溪书事五首 其一 弊帚
作者：揭祐民
朝代：元

剥落一弊帚，自持扫休庵。老随筋力至，此外了非堪。
历溪书事五首 其三 佩韦
作者：揭祐民
朝代：元

吾韦佩已久，韦弊将若何。纵有未革性，谢韦功已多。
历溪书事五首 其二 蓍椟
作者：揭祐民
朝代：元

宝蓍藏椟中，不用亦持敬。愿作长生龟，相守尽性命。
历溪书事五首 其五 养拙
作者：揭祐民
朝代：元

旧拙不可悔，新巧吾无能。闭户深养拙，拙久智自增。
历溪书事五首 其四 汲古
作者：揭祐民
朝代：元

我有一寸绠，能汲万古泉。无人同此意，閒看水中天。
历溪书事五首·弊帚
作者：揭祐民
朝代：元

剥落一弊帚，自持扫休庵。老随筋力至，此外了非堪。宝蓍藏椟中，不用亦持敬。愿作长生龟，相守尽性命。吾韦佩已久，韦弊将若何。纵有未革性，谢韦功已多。我有一寸绠，能汲万古泉。无人同此意，閒看水中天。旧拙不可悔，新巧吾无能。闭户深养拙，拙久智自增。
听儿读卫诗二首
作者：揭祐民
朝代：元

羔羊同时缝素丝，抑抑有老尊其仪。如何多善臣子国，犹有北门怀仕诗。人生仕进亦偶尔，出门入室同一轨。书声听处千年心，霜月残缸夜如水。
听儿读卫诗二首·其一
作者：揭祐民
朝代：元

羔羊同时缝素丝，抑抑有老尊其仪。如何多善臣子国，犹有北门怀仕诗。
听儿读卫诗二首·其二
作者：揭祐民
朝代：元

人生仕进亦偶尔，出门入室同一轨。书声听处千年心，霜月残缸夜如水。
哭胡石塘
作者：揭祐民
朝代：元

颜乐斋修文史终，更千年后有胡公。名存宁海生祠里，神达青莲死榻中。饥赈公规著旴右，私居丧制过辽东。圣门三省工夫在，意合西铭是则同。
方鼓二山下
作者：揭祐民
朝代：元

方壶地上日月转，屴鼓天半风涛鸣。楼船海市倏忽集，金客鲛人无数行。紫气暮浓千嶂合，黄云霜熟万畴平。何能买屋西山下，白稻银鱼了此生。
柳林词四首
作者：揭祐民
朝代：元

御柳摆绿春风前，帝策飞龙举玉鞭。大蒐道合三千年，兽之所同三矢捐，后车载者当谁贤。虞人得意勤张罗，四入驺囿兽靡他。雪鹰腾击认鹏过，下掠雁鹜空鴐鹅，圣皇祝网仁心多。穹林熊豕驱若驯，五豝一发方肥春。封狐狡兔不足论，麝香女麋当美珍，偶获慎勿伤麒麟。臣生涉猎诗书林，鬻熊已老空遗心。鴳飞卑下鱼潜沈，有味不中庖经歆，无复能发长杨音。
柳林词四首·其一
作者：揭祐民
朝代：元

御柳摆绿春风前，帝策飞龙举玉鞭。大蒐道合三千年，兽之所同三矢捐，后车载者当谁贤。
柳林词四首·其三
作者：揭祐民
朝代：元

穹林熊豕驱若驯，五豝一发方肥春。封狐狡兔不足论，麝香女麋当美珍，偶获慎勿伤麒麟。
柳林词四首·其二
作者：揭祐民
朝代：元

虞人得意勤张罗，四入驺囿兽靡他。雪鹰腾击认鹏过，下掠雁鹜空鴐鹅，圣皇祝网仁心多。
柳林词四首·其四
作者：揭祐民
朝代：元

臣生涉猎诗书林，鬻熊已老空遗心。鴳飞卑下鱼潜沈，有味不中庖经歆，无复能发长杨音。
永固庙
作者：揭祐民
朝代：元

凿凿龙虎死，集灵壮高居。其阳播江涛，其阴蓄澄湖。井固不可改，邑亦何尝殊。但感岁月迁，流入楣间书。重来二十年，旧碧眼欲枯。神在不可亵，下山仍踟J。
河南王孙南谷平章诗三章
作者：揭祐民
朝代：元

河之水，波浟浟。见世泽兮在中流，夹日焜耀兮为国伊周。保合元气兮春阳和柔，功有绍兮名长留。杨之土，春煦煦。美有济兮世此所，荐生良弼兮为国申甫。辅翼治道兮还庞复古，猗其人兮衮是补。会稽之月，下照禹穴，履海岛兮被吴越。勤劳王孙兮秉玉节，为国南镇兮地罔触齧。彰旧闻，声烈烈。
河南王孙南谷平章诗三章·其一
作者：揭祐民
朝代：元

河之水，波浟浟。见世泽兮在中流，夹日焜耀兮为国伊周。保合元气兮春阳和柔，功有绍兮名长留。
河南王孙南谷平章诗三章·其三
作者：揭祐民
朝代：元

会稽之月，下照禹穴，履海岛兮被吴越。勤劳王孙兮秉玉节，为国南镇兮地罔触齧。彰旧闻，声烈烈。
河南王孙南谷平章诗三章·其二
作者：揭祐民
朝代：元

杨之土，春煦煦。美有济兮世此所，荐生良弼兮为国申甫。辅翼治道兮还庞复古，猗其人兮衮是补。
泰山发秋潦
作者：揭祐民
朝代：元

泰山发秋潦，东鲁数州没。及兹黄河交，南徐更汤割。我乘归船来，引缆行木末。高原尚为沈，低土焉得遏。夜来泊溪岸，寒螀啼冷月。鸿雁无宁宅，蛟蜃有深窟。秋成一月浸，百草俱烂物。客中视此意，忧事贯华发。茫茫下双洪，寥落寸心掇。
泽民分灵祠乐歌
作者：揭祐民
朝代：元

山为钩曲藏神宫，拂天云旗扬灵风。云何巫阳招之东，乘彼赤罴驾文熊。飘然遨游顾环雍，帝裔队仗王仪容。手挟垂矢并和弓，下庭考鼓兼鸣钟。铜槃白雉血在中，淋漓酒肴荐和雍。引接我士俱登庸，上天翩翩策飞龙。酹神一心谢惠蒙，祈与万世昌文宗。
淮安王吴山歌六章
作者：揭祐民
朝代：元

泽欲流，强用兵。仁者师，无威声。持百万，如云行。令所出，时扬鹰。不血刃，惟功成。来南东，用生道。前旌旗，后盾纛。称兑戈，存障堡。上韬略，匪勇暴。泯杀机，遂仁好。东苍龙，入震泽。民胥生，道得国。始用牡，振太白。徐用止，田有获。吴山高，著铭勒。虎丘奠，西师安。念越栖，稽山完。国既逊，无胥残。泰伯祠，在江干。过禹穴，碑勿欢。王临襄，继踰淮。以所履，觇云雷。利建侯，雄基开。入图像，麒麟才。视王仪，毋能侪。笳鼓竞，铙歌长。王有灵，福此方。男吹笙，女协簧。抚琴瑟，升中堂。惠我杭，时无疆。
淮安王吴山歌六章·其一
作者：揭祐民
朝代：元

泽欲流，强用兵。仁者师，无威声。持百万，如云行。令所出，时扬鹰。不血刃，惟功成。
淮安王吴山歌六章·其三
作者：揭祐民
朝代：元

东苍龙，入震泽。民胥生，道得国。始用牡，振太白。徐用止，田有获。吴山高，著铭勒。
淮安王吴山歌六章·其二
作者：揭祐民
朝代：元

来南东，用生道。前旌旗，后盾纛。称兑戈，存障堡。上韬略，匪勇暴。泯杀机，遂仁好。
淮安王吴山歌六章·其五
作者：揭祐民
朝代：元

王临襄，继踰淮。以所履，觇云雷。利建侯，雄基开。入图像，麒麟才。视王仪，毋能侪。
淮安王吴山歌六章·其六
作者：揭祐民
朝代：元

笳鼓竞，铙歌长。王有灵，福此方。男吹笙，女协簧。抚琴瑟，升中堂。惠我杭，时无疆。
淮安王吴山歌六章·其四
作者：揭祐民
朝代：元

虎丘奠，西师安。念越栖，稽山完。国既逊，无胥残。泰伯祠，在江干。过禹穴，碑勿欢。
瘠马图
作者：揭祐民
朝代：元

念汝出塞下，四蹄疾如飞。半夜驰临关，气夺戎王围。被铁踏河冰，几度向武威。将军事百战，腾力不顾肥。祇今饮渭流，齿老不任鞿。坡寒暮风酸，碛瘠春草微。百感画者意，要见骏骨稀。但看古英贤，工苦常寒饥。
登凤凰台
作者：揭祐民
朝代：元

西风扫建业，六朝倏更代。孤凤何年来，高台此留待。唐家日方中，忧昃深感慨。宗臣裂肝胆，片语到今在。痴云起大荒，事业果颠沛。遗吟所镌磨，岁月又屡改。梁园后悲秋，草草作南内。登台渺八顾，潮落石头碎。祸乱有本原，臣子出忠爱。夜深挹长庚，江月为谁对？
监绣
作者：揭祐民
朝代：元

凤阁龙庭庆自今，羽鳞颜色组丝深。美人百巧天孙手，才士一生红女心。愿化神蚕抽瓮茧，用将缫藉入瑶林。读书补报浑无力，渐愧临机惜寸阴。
绣妇行
作者：揭祐民
朝代：元

回文未动机心忙，幼时学刺双鸳鸯。渐摹小景作芦雁，稍引初智成麇獐。几回停线望长晷，年深勾拨入教坊。宫罗裁就绣御用，伴伍推让尊前行。一丝欲理三涤手，龙凤密凑云分光。臂垂枯木挂猿狖，眼注寒水明鹙鸧。瘖瘖蜩蝉壳未脱，栉栉蚕腹丝为僵。晴天日杲等馀事，清夜膏继争毫芒。鸣机裂下绷忽解，掴掴一弗声闻廊。千秋万岁奉圣王，若比倚市真谁强。
西风碍长养
作者：揭祐民
朝代：元

西风碍长养，冷气移当暑。河北饥未赒，燕中久无雨。传言山东地，亦有流冗故。细民辄疵疠，天意肯回互。犹闻客子船，买口向南去。饥馑事关天，肯使为利赂。南人多暴殄，米粟易珠土。此理焉可常，翻覆随朝暮。曩岁江浙间，眼见吁可惧。长愿四序平，秋香熟禾黍。
送人上京
作者：揭祐民
朝代：元

天上吟仙笑相觅，松间坐客饭青精。真游不知白日晚，身世相与浮云轻。冥冥落花啼鸟静，窅窅风磴寒泉鸣。丈夫邂逅志万里，沧浪水清宜濯缨。
送落齿行
作者：揭祐民
朝代：元

兔年羊月日加豕，我腭上震落一齿。剥果已熟无留根，辅车相依何忍弃。众城不动一城覆，终是风寒恶伤类。缺穿小窦未渠忧，恐作悬厓缒兵计。我今行年七十五，汝决辞行知汝意。平生不饱太官饭，共啜藜羹汝之耻。言枢难虞损机格，柔弊刚摧成止止。噬嗑唯宜见日中，过分人生当落几。落日减齿君勿笑，毁齿如同昔年少。
题四时折枝
作者：揭祐民
朝代：元

京洛名花观盛衰，霅钱风景各随时。灵株本拨无留活，却恨图中误折枝。
题玉版兰亭
作者：揭祐民
朝代：元

临池旧眼被昏遮，玉版摩挲字隔纱。忽忆昔年观定本，绝胜枕臼与梅花。
题秋江晚渡图
作者：揭祐民
朝代：元

柰榆株栎枫樗村，古台半隐溪林根。短桥细路入幽径，断无人屋谁乡枌。远山微云出木杪，白沙丹叶随洲痕。岸莎时方蘸净潦，天霜气欲浮黄昏。一舟横冲破秋色，中有坐止知奚云。应言去早失归晚，夕阳下掷潜无曛。巾衣各振离舸散，到家定未关柴门。吴越小景重摸索，江湘雅致费讨论。岂无片壑可与共，渔樵逸乐同鸡豚。彼翁欣还倚杖屦，谁能无酒妻儿温。我生只为书儋误，披卷坐对真消魂。黄金郿坞不若此，浣花书屋翻能存。还君图卷百感叹，武陵溪上难寻源。不能忘者旧山麓，春日起处思闻猿。
题露台夜炷图
作者：揭祐民
朝代：元

赭红清夜露台香，月冷铜人正耐霜。心事意知惟密诉，帝青天语近琅琅。
句
作者：撖降
朝代：元

气淩太华五千仞，诗绕国风三百篇。
无题
作者：撖降
朝代：元

谁家金鸭暖梅魂，绣户春风半掩门。桃叶等閒留暮雨，梨花寂寞过黄昏。盘盘鸾髻堆云影，澹澹蛾眉扫月痕。常似谢家银烛底，凤凰钗影落瑶尊。
游香山
作者：撖降
朝代：元

石栈天梯落日红，谁开青壁削芙蓉？扪参历井来何暮，佩玉鸣銮更不逢。僧去古潭云渡水，鹤阴清露月平松。世间骨相谁潘阆？误打金陵半夜钟。
记梦
作者：撖降
朝代：元

千里崤函楚客行，关河西上铁牛城。申湖亭下月初上，召伯堂前草自生。十里杏园红雨暗，一条春水碧罗平。觉来半壁寒灯底，吹落风檐暮雨声。
过沙井
作者：撖降
朝代：元

沙沈石马废城秋，剑钺寒生古戍楼。平日只疑无蜀道，此行何处问荆州？山连海塞从西断，水界龙荒尽北流。一曲商歌才夜半，朔风吹雪望牛头。
送郭祐之
作者：撖降
朝代：元

南口青山北口云，天涯何地又逢君。陌头杨柳西行马，画角三声不忍闻！
和别都尔丹浮云寺
作者：敏珠尔
朝代：元
体裁：七言律诗

马首山光泼眼青，柳边童叟远欢迎。花飞南苑春方暮，凉入西楼月半平。野鸟唤晴声正滑，主人留客酒初行。明年我亦燕山去，稻可供炊鱼可羹。
古娄顾仁山于其所居植竹数百本竹中作亭日消摇其间乃署其亭曰竹逸于乎古之贤者必有寓若顾君寓于竹不亦贤乎哉为赋诗一章以赠之
作者：文信
朝代：元
体裁：四言诗

时维青阳，彼花竞英。雨雪飘飘，我竹青青。于彼竹中，曰构我亭。我琴既弦，我酒既清。以遨以游，以乐我情。岂不尔思，于焉孔宁。君子之心，惟以是贞。
和西湖竹枝词·其一
作者：文信
朝代：元
体裁：词

湖西日脚欲没山，湖东月出牙梳弯。南北两峰船上看，恰似阿侬双髻鬟。
和西湖竹枝词·其三
作者：文信
朝代：元
体裁：词

蹙金麒麟双髻丫，白银作甲弹琵琶。何曾辛苦事蚕织，水口红船长是家。
和西湖竹枝词·其二
作者：文信
朝代：元
体裁：词

湖上采菱菱湿衣，泥中取藕藕得归。怪杀鸳鸯不独宿，却嫌鸂鶒傍人飞。
和西湖竹枝词·其四
作者：文信
朝代：元
体裁：词

东边高楼红紫开，西边青山翠成堆。吴儿荡桨浪花里，相赛唱歌船去来。
西湖竹枝词
作者：文信
朝代：元

湖西日脚欲没山，湖东新月牙梳弯。南北两峰船里看，却比阿侬双髻鬟。
题云林竹图
作者：文信
朝代：元
体裁：古风

粲粲碧玉枝，托根在昆崙。日出四海静，影拂青云端。君王爱直节，树之黄金门。华繁实且多，持以慰青鸾。
题吴仲圭为松岩和尚画竹
作者：文信
朝代：元
体裁：古风

吴郎平生真不俗，千亩琅玕在渠腹。有时写出与人看，叶叶枝枝动寒绿。之子爱之如千金，袖中戛戛鸣玉音。莫教风雨化龙去，明日葛陂何处寻。
题赵彦徵画
作者：文信
朝代：元
体裁：古风

吴兴之山弁山好，碧嶂丹崖净如扫。云开影落水晶宫，妙处不传休草草。玉堂学士文敏孙，笔意惨淡深讨论。大峰扬旗出天阙，小峰倒翅如鹏抟。清溪过雨泉声壮，茅屋疏林更萧爽。他年此地巢云松，一笑人间脱尘鞅。
九叠屏
作者：文矩
朝代：元

吾闻匡山云锦九叠之胜神所栖，界天绝壁云为梯。鸟飞摩霄注壑不可到，上有泰始之积雪，下有历劫之冰澌。灵岫仙岩虎豹远，绿树杳杳青猿啼。蔡元君，腾空子，今何处，桃花石室遍岩户。扪箕历轸欲上去转迷，中有神君指仙路。石梁浮空来，浩然启天关。手扪五老顶，足蹑香炉烟。但见飞霞笑电摇光九道叠云锦，天河中断摧，铁山何巀嶪，素浪决出昆崙巅。悬流一泻数千仞，跳珠迸出与石恣斗，却上倒作雪涛翻。长松吹香洒晴雾，玉泓直下含清寒。呜呼，安得南箕为杯此水为酒。手携云旗唤王母，排献吾君千万寿。畅皇风，包九有，七十二君同不朽。却容三十六帝有外臣，尽乞南山种三秀。清水黄尘一回首，庐君此意今知否？
和宁致陶幽怀
作者：文矩
朝代：元

时雨息氛翳，高林嘒风蝉。端居惬孤尚，图书静当轩。凉飔薄棂户，微爽生简编。客来聊与乐，客去自复眠。徜徉永今夕，庶以全吾天。
次元复初韵送虞伯生代祠江渎二首
作者：文矩
朝代：元

成均十载宛遗经，未识沙墩长短亭。旌旆晓霞穿化日，文章秋月映华星。鸟鸣春昼岷江白，鹘没天低陇树青。四海车书今混一，摩挲剑阁重镌铭。出宿春城宿雾低，阅人老眼似层梯。功名愧我蝇钻纸，文采怜君玉在泥。蜀道连云春系马，巴山踏月夜闻鸡。赠言知笑瀛洲客，冷落梅花日又西。
次元复初韵送虞伯生代祠江渎二首·其一
作者：文矩
朝代：元

成均十载宛遗经，未识沙墩长短亭。旌旆晓霞穿化日，文章秋月映华星。鸟鸣春昼岷江白，鹘没天低陇树青。四海车书今混一，摩挲剑阁重镌铭。
次元复初韵送虞伯生代祠江渎二首·其二
作者：文矩
朝代：元

出宿春城宿雾低，阅人老眼似层梯。功名愧我蝇钻纸，文采怜君玉在泥。蜀道连云春系马，巴山踏月夜闻鸡。赠言知笑瀛洲客，冷落梅花日又西。
赠别任毅夫御史行台陕西
作者：文矩
朝代：元

金天行秋河汉凉，星轺夜起尚书郎。陇山晴树熙化日，燉煌楚道沾飞霜。天边鸾鹄意自远，草间狐兔无苦伤。丈夫树业方如此，探别不用愁中肠。